Ini Amalan Boleh Buat Pada Bulan Zulhijjah, Jangan Lepas Peluang Rebut Pahala!

Selain bulan Ramadhan yang diketahui mempunyai keistimewaan pada 10 malam terakhirnya, bulan Zulhijjah pula mempunyai keistimewaan pada 10 hari terawalnya. Terdapat beberapa amalan awal bulan Zulhijjah yang boleh para Muslimin manfaatkan seperti perkongsian dari Ustazah Asma’ Harun di bawah.
Baca juga: Amalkan Doa Ini Selepas Baca Al-Quran Agar Jadi Penyejuk Hati & Hilangkan Kesedihan Jiwa!

AMALAN AWAL BULAN ZULHIJJAH

SubhanAllah, beberapa jam sahaja lagi kita akan bertemu dengan bulan Zulhijjah, salah satu bulan haram, bermaksud tidak dibenarkan berperang kerana dianggap sebagai bulan yang suci.

Daripada Abi Bakrah r.a., bahawa Nabi Muhammad SAW bersabda:

الزَّمَانُ قَدْ اِسْتَدَارَ كَهِيْئَتِهِ يَوْمَ خَلَقَ اللهُ السَّمَاوَاتِ وَالْأَرْضَ، السَّنَةُ اِثْنَا عَشَرَ شَهْرًا، مِنْهَا أَرْبَعَةٌ حُرُمٌ، ثَلَاثَةٌ مُتَوَالِيَاتٌ: ذُو الْقَعِدَةِ وَذُو الْحِجَّةِ وَالمُحَرَّمُ، وَرَجَبُ مُضُرٌّ، الَّذِي بَيْنَ جُمَادَى وَشَعْبَانَ
Maksudnya:
 “Waktu berputar sebagaimana keadaannya ketika Allah SWT menciptakan langit dan bumi. Satu tahun terdiri daripada dua belas bulan, daripadanya terdapat empat bulan yang haram (suci) iaitu tiga daripadanya mengikut turutan (Zul al-Kaedah, Zul al-Hijjah dan Muharram) dan yang keempat adalah Rejab terletak antara Jamadil Akhir dan Syaaban.”
(HR al-Bukhari, hadis sahih)
Jika bulan Ramadan dikenali dengan keistimewaan 10 malam terakhir, bulan Zulhijjah pula mempunyai keistimewaan pada 10 hari terawal sepertimana firman Allah SWT:
وَالْفَجْرِ, وَلَيَالٍ عَشْرٍ
Maksudnya:
“Demi waktu fajar, dan 10 malam (serta hari terawal Zulhijjah).” Surah al-Fajr: 1-2)
Bahkan ia turut disebutkan dalam hadis Nabi SAW bahawa jihad di jalan Allah SWT tidak dapat menandingi amalan yang dilakukan pada bulan suci ini.
Daripada Ibnu Abbas r.a., Nabi Muhammad SAW bersabda:
مَا مِنْ أَيَّامٍ الْعَمَلُ الصَّالِحُ فِيهَا أَحَبُّ إِلَى اللهِ مِنْ هَذِهِ الأَيَّامِ يَعْنِي أَيَّامَ الْعَشْرِ، قَالُوا: يَا رَسُولَ اللهِ، وَلاَ الْجِهَادُ فِي سَبِيلِ اللهِ؟ قَالَ: وَلاَ الْجِهَادُ فِي سَبِيلِ اللهِ، إِلاَّ رَجُلٌ خَرَجَ بِنَفْسِهِ وَمَالِهِ، فَلَمْ يَرْجِعْ مِنْ ذَلِكَ بِشَيْءٍ
Maksudnya:
“Tiada hari-hari yang amalan soleh paling disukai oleh Allah untuk dilakukan melainkan hari-hari ini iaitu Baginda memasukkan 10 hari terawal Zulhijjah. Para sahabat bertanya, “Wahai Rasulullah, walaupun jihad di jalan Allah tidak dapat menandinginya?” Baginda bersabda, “Walaupun jihad di jalan Allah tidak dapat menandinginya, melainkan seorang lelaki yang keluar berjihad bersama hartanya, kemudian dia langsung tidak kembali.”
(HR al-Bukhari, hadis sahih)
SubhanAllah, betapa besarnya nilai amalan pada waktu ini di sisi Allah SWT, maka jangan lepaskan peluang ini untuk merebut keistimewaan pada bulan Zulhijjah ini supaya mendapat redha-Nya dan kebaikan.
10 AMALAN PADA AWAL BULAN ZULHIJJAH
Andai tidak berpeluang untuk mengerjakan ibadah haji di bulan ini, masih terdapat pelbagai amalan yang disarankan untuk kita melakukan amal soleh sebanyaknya, seperti di bawah ini.
1. LARANGAN TIDAK MEMOTONG, MENCABUT DAN MENCUKUR RAMBUT, KUKU DAN BULU (YANG MELAKUKAN IBADAH KORBAN)

Sunat untuk tidak memotong, mencabut dan mencukur rambut, bulu mahupun kuku bagi orang yang melakukan ibadah korban bermula daripada 1 Zulhijjah sehingga haiwan korbannya disembelih.
Rasulullah SAW bersabda:
مَنْ كَانَ لَهُ ذِبْحٌ يَذْبَحُهُ فَإِذَا أُهِلَّ هِلَالُ ذِي الْحِجَّةِ، فَلَا يَأْخُذَنَّ مِنْ شَعْرِهِ، وَلَا مِنْ أَظْفَارِهِ شَيْئًا حَتَّى يُضَحِّيَ
Maksudnya:
“Barang siapa yang mempunyai haiwan korban untuk disembelih, maka apabila terlihatnya anak bulan Zulhijjah, janganlah dia mengambil satu apa pun (yakni memotong) daripada rambutnya, mahupun daripada kukunya sehingga dia selesai berkorban.” (HR Muslim, hadis sahih)
Dalam hadis yang lain, Rasulullah SAW bersabda:
إِذَا دَخَلَ الْعَشْرُ وَعِنْدَهُ أُضْحِيَّةٌ يُرِيدُ أَنْ يُضَحِّيَ فَلاَ يَأْخُذَنَّ شَعْرًا وَلاَ يَقْلِمَنَّ ظُفُرًا
Maksudnya:
“Apabila masuknya sepuluh (hari Zulhijjah) dan seseorang itu mempunyai haiwan korban yang dia hendak menyembelihnya, maka janganlah dia memotong rambutnya dan jangan dia memotong kukunya.” (HR Muslim, hadis sahih)
Anjuran untuk tidak memotong rambut, bulu dan kuku ini merupakan pendapat Imam al-Syafi’e beserta ashabnya yang lain dan ia juga adalah pendapat muktamad dalam mazhab al-Syafi’e.
2. BERPUASA HARI ARAFAH
Selain daripada mengamalkan puasa sunat Isnin Khamis dan hari putih, kita digalakkan untuk berpuasa pada hari Arafah iaitu bersamaan 9 Zulhijjah. Ia adalah bersempena amalan berwukuf di Padang Arafah yang merupakan salah satu daripada rukun fardhu bagi umat Islam yang menunaikan ibadah haji.
Daripada Abu Qatadah bahawa Nabi Muhammad SAW bersabda:
صِيَامٌ يَوْمِ عَرَفَةَ أَحْتَسِبُ عَلَى اللهِ أَن يُكَفِّرُ السَّنَّةَ الَّتِي قَبْلَهُ وَالَّتِي بَعْدَهُ
Maksudnya:
“Berpuasa pada hari Arafah kerana mengharap pahala daripada Allah sebagai penghapus dosa bagi setahun sebelum dan sesudahnya.” (HR Muslim, hadis sahih)
LAFAZ NIAT PUASA SUNAT ARAFAH:
نَوَيْتُ صَوْمَ عَرَفَةَ سُنَّةً لِلّٰهِ تَعَالَى
Maksudnya: “Sahaja aku berpuasa Arafah, sunat kerana Allah ta’ala.”
Walau bagaimanapun, kita dilarang untuk berpuasa pada hari-hari tasyrik iaitu 11, 12 dan 13 Zulhijjah. Pada hari tersebut, para jemaah haji sedang melakukan amalan melontar jamrah di Mina.
Manakala, bagi umat Islam yang tidak mengerjakan ibadah haji pula, digalakkan untuk melakukan ibadah korban. Kita dianjurkan untuk menikmati makanan dan minuman sebagai bentuk syukur atas nikmat Allah SWT.
Sabda Nabi Muhammad SAW:
أَيَّامُ التَّشْرِيقِ أَيَّامُ أَكْلٍ وَشُرْبٍ
Maksudnya: “Hari tasyrik adalah hari untuk makan dan minum.” (HR Muslim, hadis sahih)
3. PERBANYAKKAN BERDOA
Nabi Muhammad SAW bersabda:
خَيْرُ الدُّعَاءِ دُعَاءُ يَوْمِ عَرَفَةَ، وَخَيْرُ مَا قُلْتُ أَنَا وَالنَّبِيُّونَ مِنْ قَبْلِي: لَا إِلَهَ إِلَّا اللهُ وَحْدَهُ لَا شَرِيكَ لَهُ، لَهُ الْمُلْكُ، وَلَهُ الْحَمْدُ، وَهُوَ عَلَى كُلَّ شَيْءٍ قَدِيْرُ
Maksudnya:
“Sebaik-baik doa ialah doa yang dibaca pada hari Arafah dan sebaik-baik zikir yang aku ucapkan dan juga diucapkan para nabi sebelumku ialah, tidak ada yang berhak disembah selain Allah yang satu, tidak ada sekutu bagi-Nya, milik-Nya kekuasaan dan milik-Nya segala pujian, dan Dia Maha Berkuasa atas segala sesuatu.” (HR al-Tirmizi, hadis hasan)
Dalam hadis yang lain, Nabi Muhammad SAW bersabda:
مَا مِنْ يَوْمٍ أَكْثَرَ مِنْ أَنْ يُعْتِقَ اللَّهُ فِيهِ عَبْدًا مِنَ النَّارِ مِنْ يَوْمِ عَرَفَةَ وَإِنَّهُ لَيَدْنُو ثُمَّ يُبَاهِى بِهِمُ الْمَلاَئِكَةَ فَيَقُولُ مَا أَرَادَ هَؤُلاَءِ
Maksudnya:
“Tidak ada hari di mana Allah membebaskan hamba dari neraka lebih banyak daripada hari Arafah, dan sungguh Dia mendekat lalu membanggakan mereka di depan para malaikat dan berkata: “Apa yang mereka inginkan?” (HR Muslim, hadis sahih)
Saling mendoakan antara satu sama lain dengan mengucapkan:
تَقَبَّلَ اللَّهُ مِنَّا وَمِنْك
Maksudnya: “Semoga Allah menerima amalan kami dan kamu.”
Daripada Jubair bin Nufair r.a. katanya:
كَانَ أَصْحَابُ رَسُولِ اللَّهِ صَلَّى اللَّهُ عَلَيْهِ وَسَلَّمَ إِذَا اِلْتَقَوْا يَوْمَ الْعِيدِ يَقُولُ بَعْضُهُمْ لِبَعْضٍ: تَقَبَّلَ اللَّهُ مِنَّا وَمِنْك
Maksudnya:
“Apabila para sahabat Rasulullah SAW bertemu di hari raya, sebahagian mereka mengucapkan kepada yang lain (Semoga Allah menerima amalan kami dan amalan kamu).” (Fath al-Bari, sanad hasan)
4. BERTAKBIR
Sabda Nabi Muhammad SAW:
زَيِّنُوْا أَعْيَادَكُمْ بِالتَّكْبير
Maksudnya: “Kamu hiasilah hari raya dengan takbir.” (HR al-Thabarani)
Al-Bukhari meriwayatkan bahawa Ibnu Umar dan Abu Hurairah r.a. keluar ke pasar pada 10 hari awal Zulhijjah, lalu mereka bertakbir sehingga menyebabkan orang ramai turut bertakbir bersama mereka.
‘Affan turut menceritakan peristiwa ini. Beliau berkata: “Abu Hurairah dan Ibnu Umar datang ke pasar pada 10 hari terawal bulan Zuhijjah, kemudian meraka bertakbir dan orang ramai turut bertakbir bersama mereka. Mereka berdua tidak datang melainkan untuk bertakbir.”
Terdapat dua jenis takbir pada hari raya:
TAKBIR MURSAL ATAU MUTLAQ (المرسل أو المطلق)

Bermula sebaik sahaja terbenam matahari pada malam hari raya (sama ada Hari Raya Aidilfitri atau Hari Raya Aidiladha), dan ia berterusan hinggalah apabila imam mula mengangkat takbir bagi menunaikan Solat Hari Raya.

TAKBIR MUQAYYAD (المقيد)

Bermula dari solat Subuh Hari Arafah (9 Zulhijjah) hinggalah selepas solat Asar pada Hari Tasyrik terakhir (13 Zulhijjah).

5. PERBANYAKKAN BERZIKIR
Hadis Nabi Muhammad SAW:
مَا مِنْ أَيَّامٍ أَعْظَمُ عِنْدَ اللَّهِ وَلَا أَحَبُّ إِلَيْهِ مِنْ الْعَمَلِ فِيهِنَّ مِنْ هَذِهِ الْأَيَّامِ الْعَشْرِ فَأَكْثِرُوا فِيهِنَّ مِنْ التَّهْلِيلِ وَالتَّكْبِيرِ وَالتَّحْمِيدِ
Maksudnya:
“Tidak ada satu hari yang pahala di hari itu lebih besar di sisi Allah dan beramal di hari itu lebih dicintai di sisi Allah daripada sepuluh hari ini (10 hari awal Zulhijjah). Oleh sebab itu perbanyaklah kalian bertahlil, bertakbir dan bertahmid.” (HR Ahmad, hadis sahih)
6. PERBANYAKKAN SEDEKAH DAN MENGHUBUNGKAN SILATURAHIM

Daripada Abu Umamah al-Bahili berkata, Rasulullah SAW bersabda:
صَنَائِعُ الْمَعْرُوفِ تَقِي مَصَارِعَ السُّوءِ، وَصَدَقَةُ السِّرِّ تُطْفِئُ غَضَبَ الرَّبِّ، وَصِلَةُ الرَّحِمِ تَزِيدُ فِي الْعُمْر
Maksudnya:
“Orang-orang yang melakukan kebaikan akan memelihara diri mereka dari nasib buruk. Sedekah secara rahsia menghapuskan kemurkaan Tuhan dan silaturahim pula menambahkan umur.” (HR al-Thabarani, hadis hasan)
7. TADABBUR AL-QURAN
Tadabbur bermaksud menghayati atau merenung kisah-kisah yang terdapat dalam al-Quran sewaktu membacanya.
Firman Allah SWT:
أَفَلَا یَتَدَبَّرُونَ ٱلۡقُرۡءَانَۚ وَلَوۡ كَانَ مِنۡ عِندِ غَیۡرِ ٱللَّهِ لَوَجَدُوا۟ فِیهِ ٱخۡتِلَـٰفا كَثِیرا
Maksudnya:
“Patutkah mereka (bersikap demikian), tidak mahu memikirkan isi al-Quran? Kalaulah al-Quran itu (datangnya) bukan dari sisi Allah, nescaya mereka akan dapati perselisihan yang banyak di dalamnya.” (Surah al-Nisa’: 82)
8. SOLAT SUNAT HARI RAYA AIDILADHA DAN TIDAK MENJAMAH MAKANAN SEBELUMNYA
Daripada Abu Sa’id al-Khudri r.a., dia berkata:
كَانَ رَسُولُ اللَّهِ صَلَّى اللَّهُ عَلَيْهِ وَسَلَّمَ يَخْرُجُ يَوْمَ الْفِطْرِ وَالْأَضْحَى إِلَى الْمُصَلَّى فَأَوَّلُ شَيْءٍ يَبْدَأُ بِهِ الصَّلَاةُ
Maksudnya:
“Ketika Aidilfitri dan Aidiladha, Rasulullah SAW keluar menuju tempat solat (lapangan), dan pertama kali yang beliau kerjakan adalah solat hingga selesai.” (HR al-Bukhari, hadis sahih)
Sebelum menunaikan solat sunat Hari Raya Aidiladha, kita disunatkan untuk tidak mengambil sarapan terlebih dahulu.
Diriwayatkan daripada Abdullah bin Buraidah, daripada ayahnya, katanya:
كَانَ النَّبِيُّ صلى الله عليه وسلم َلا يَخْرُجُ يَوْمَ الْفِطْرِ حَتَّى يَطْعَمَ وَلا يَطْعَمُ يَوْمَ الْأَضْحَى حَتَّى يُصَلِّي
Maksudnya:
“Nabi Muhammad SAW tidak keluar (ke tempat solat) pada Aidilfitri sehingga beliau makan terlebih dahulu, dan beliau tidak makan terlebih dahulu pada Aidiladha sehingga beliau solat terlebih dahulu.” (HR al-Tirmizi, hadis sahih)
9. MELAKUKAN IBADAH KORBAN BAGI YANG MAMPU
Daripada Aisyah r.a., bahawa Nabi Muhammad SAW bersabda:
مَا عَمِلَ آدَمِيٌّ مِنْ عَمَلٍ يَوْمَ النَّحْرِ أَحَبَّ إِلَى اللَّهِ مِنْ إِهْرَاقِ الدَّمِ، إِنَّهُ لَيَأْتِي يَوْمَ القِيَامَةِ بِقُرُونِهَا وَأَشْعَارِهَا وَأَظْلَافِهَا، وَأَنَّ الدَّمَ لَيَقَعُ مِنَ اللَّهِ بِمَكَانٍ قَبْلَ أَنْ يَقَعَ مِنَ الأَرْضِ، فَطِيبُوا بِهَا نَفْسًا
Maksudnya:
“Tidak ada amalan yang dilakukan oleh anak adam pada hari al-Nahr (Raya Aidiladha) yang lebih dicintai oleh Allah selain daripada menumpahkan darah (haiwan korban). Sesungguhnya ia akan datang pada hari Kiamat dengan tanduknya, bulunya dan kukunya dan sesungguhnya darah tersebut akan sampai kepada redha Allah SWT sebelum ia jatuh ke bumi. Maka, bersihkanlah jiwa kamu (dengan berkorban).” (HR al-Tirmizi, hadis hasan)
10. MAKAN DAGING KORBAN DAN BERIKAN KEPADA ASNAF FAKIR MISKIN
Bagi mereka yang bukan melakukan ibadah korban nazar atau korban wajib, disunatkan untuk memakan sedikit daging korban sebagai sekadar mengambil berkat dan menyedekahkan bakinya kepada golongan fakir miskin.
Firman Allah SWT:
فَكُلُوا۟ مِنْهَا وَأَطْعِمُوا۟ ٱلْبَآئِسَ ٱلْفَقِيرَ
Maksudnya:
“Maka makanlah sebahagian daripadanya (haiwan korban) dan (sebahagian lagi) berikanlah untuk dimakan orang-orang yang sengsara dan fakir.” (Surah al-Hajj: 28)
Menurut Imam Ibnu hajar:
“Secara zahirnya, sebab yang menjadikan 10 hari terawal Zulhijjah lebih utama dari hari yang lain kerana ia menghimpunkan semua amalan utama dalam Islam iaitu solat, puasa, sedekah dan haji. Terhimpunnya amalan-amalan ini tidak berlaku dalam hari-hari yang lain.” (Fath al-Bari, sanad hasan)

Walau bagaimanapun, masih banyak lagi ibadah sunat lain yang boleh kita lakukan di bulan Zulhijjah ini, namun berikut adalah antara amalan yang boleh kita lakukan.
Semoga segala pengorbanan yang kita lakukan diterima Allah SWT dan menjadikan kita lebih dekat kepada-Nya.
تَقَبَلَ اللّٰهُ مِنَّا وَمِنْكُمْ
كُلُّ عَامٍ وَأَنْتُمْ بِخَيْرٍ
RUJUKAN

Laman Web Rasmi Pejabat Mufti Wilayah Persekutuan. Bayan Li al-Haj Siri ke-32: Keistimewaan Dan Fadhilat 10 Awal Zulhijjah: Marilah Kita Beramal.
Laman Web Rasmi Pejabat Mufti Wilayah Persekutuan. Bayan Linnas Siri Ke-110: Kelebihan Hari Arafah Dan Hari Raya Aidiladha.
Almanhaj. Keutamaan 10 Hari Pertama Bulan Dzulhijjah Dan Amalan Yang Disyariatkan.

SILAKAN SHARE, KITA BERKONGSI KEBAIKAN DAN GANJARAN PAHALA, ASMA’ BINTI HARUN & TIM PENYELIDIKAN.
Sumber: Facebook Ustazah Asma’ Harun


13 Amalan Berpantang Penuh Selepas Bersalin, Badan Masih Terjaga Biarpun Usia 50!

Seiring waktu, amalan berpantang bersalin sudah jarang diamalkan secara penuh oleh wanita moden, biarpun tidak semuanya begitu. Hal ini mungkin kerana, tuntutan kerja yang memaksa mereka memendekkan tempoh berpantang dan sebagainya.
Bak kata Puan Dzuriasikim Dzulkefli, 53, nak jaga badan janganlah bersikap culas. Ingatlah, berpantang adalah proses pemulihan tubuh yang amat penting dan akan memberi kesan kebaikan kepada kesihatan jangka masa panjang. Biarpun sudah menginjak usia, kesihatan dan kecantikan tubuh badan masih kekal utuh.

Baca juga: Wanita 50 Tahun Kongsi 17 Petua Penjagaan Diri, Patutlah ‘Maintain’ Awet Muda & Sihat!
AMALAN BERPANTANG BERSALIN

Perlu diingat, kebaikan berpantang ini adalah untuk diri sendiri. Kena sihatkan dalaman dahulu. Jadi perlu bersabar kerana ia hanya untuk sementara waktu iaitu di antara 44 hari, 60 hari atau 100 hari. Jangan culas kalau betul-betul nak jaga badan.

Wanita zaman moden (tidak semua) memang serba boleh. Hampir semua perkara mampu diuruskan sendiri dengan efisyen.

 Tak salah berpantang sendiri, cuma perlu konsisten dan disiplin. Kalau rasa malas tapi masih lagi ingin berpantang sendiri, carilah penyedia khidmat berpantang dan urut selepas bersalin yang boleh ditempah secara online.
Ingatlah, berpantang adalah proses pemulihan tubuh yang amat penting dan akan memberi kesan kebaikan kepada kesihatan jangka masa panjang. Masa muda kita tak rasa. Rasa macam ok. Jalan ok. Bersama suami ok. Duduk kaki terbuka ok. Tak pakai stokin ok. Tak ikat perut pun ok.
Saya kongsikan di sini sebahagian dari amalan berpantang saya dari kelahiran anak pertama hingga ke 5 ya.
13 AMALAN BERPANTANG PENUH SELEPAS BERSALIN
1. MANDI AKAR KAYU
Mandi akar kayu setiap hari walaupun sampai ke hari terakhir berpantang. Biasanya ada orang yang akan bantu sediakan. Jika tiada, minta tolong suami rebuskan.
Bangun awal, mandi air suam atau hangat dengan rebusan akar kayu awal pagi. Terus sapu segala ramuan di perut dan ikat perut atau berbengkunglah dari awal pagi.
Mulakan hari begini. Lepas tu baru boleh sarapan dan buat lain-lain perkara.
2. MENGAMALKAN HERBA ATAU JAMU
Terutama ketika dalam pantang. Usah malas untuk makan atau minum air akar kayu di samping ubat dari hospital. Terlalu banyak khasiatnya yang Allah jadikan dalam akar kayu.

3. BERURUT
Sapu minyak herba satu badan. Berurut selalu.
4. BERTANGAS & BERTUNGKU
5. KURANG PENGAMBILAN AIR
Jangan sampai tak cukup air, tapi jangan minum terlalu banyak. Jangan minum ais. Saya pantang 100 hari tak minum air sejuk. Malah hingga kini, saya jarang minum ais.
6. BERBENGKUNG
Mesti pakai. Jangan culas. Jangan ambil mudah. Jangan malas. Jangan ganti bengkung dengan girdle moden ketika dalam pantang.
7. JAGA MAKAN
Elak makan sembarangan. Waktu berpantang saya hanya minum air yang suam sahaja, tidak sejuk (walaupun pada suhu bilik).
Makan pula hanya ikan, daging, ayam yang dibakar sahaja. Ikan pun bukan semua ikan yang boleh dimakan. Saya juga banyak amalkan makan nasi bersama lada hitam yang ditumbuk. Kunyit hidup dan halia muda.
8. BERSTOKIN
Usah ambil remeh. Berstokin bukanlah untuk elak badan dari dimasuki angin. Tetapi agar badan kekal hangat (to keep you warm).
9. PASTIKAN BADAN SENTIASA PANAS
Jauhi penghawa dingin.
10. PANTANG BERSAMA SUAMI
(Kalau saya 100 hari, terserahlah).
11. ELAK MENGANGKAT BENDA BERAT/SENAMAN BERAT
Arwah ibu selalu pesan, “perut tu dah keluar anak seorang…”.
Dia sebenarnya cuba membayangkan bahawa badan perlukan waktu untuk sembuh setelah melahirkan dan supaya saya tidak pandang remeh tentang itu.
12. PANTANG KELUAR RUMAH
13. IKAT RAMBUT TINGGI SELALU
Ikat kemas-kemas. Orang dulu-dulu selalu simpan rambut supaya boleh diikat sebelum bersalin dan ketika dalam pantang. Ikatan rambut yang kemas dipercayai boleh mengurangkan sakit kepala dan menegangkan wajah.
Gambar: Puan Dzuriasikim Dzulkefli yang kini 53 tahun.
Berpantang ini juga boleh menjaga dan mengekalkan seri wajah. Pernah dengar tak orang tua-tua sebut “hilang seri dia lepas bersalin…” atau “jatuh muka” lepas bersalin. Begitulah.
Sebab itulah kalau tengok wanita zaman nenek-nenek kita, mereka masih langsing dan cergas bertenaga walaupun setelah lanjut usia dan beranak ramai. Orang zaman dulu beranak 8 ke 10 orang itu biasa bagi mereka.
Selain pemakanan dan cara hidup, amalan berpantang yang diamalkan sedikit sebanyak dapat membantu untuk mengekalkan kesihatan. Jika dibandingkan dengan wanita zaman kini, umur baru 30 pun sudah banyak penyakit yang datang.
Untuk kesihatan ibu yang baru bersalin, pengaliran darah adalah sangat penting. Kaedahnya termasuk lah senaman yang ringan dengan kerap dan berurut.
 Jika tidak mampu mencari orang untuk mengurut, boleh buat senaman yang ringan untuk pengaliran darah dari kaki ke jantung. Jika malas, urat-urat hijau yang kembang di kaki tu (varicose vein) boleh hadir.
Ia sebenarnya bukan urat, tetapi saluran darah ‘vena’ yang membawa darah kembali dari kaki ke jantung.
Sumber: Facebook Dzuriasikim Dzulkefli


6 Amalan Berpantang Selepas Bersalin Secara Tradisional

Amalan Berpantang Selepas Bersalin
Zaman moden kini, ada wanita yang tidak mengendahkan amalan berpantang selepas bersalin. Namun, bagi mereka yang mementingkan kesihatan dan kecantikan diri, amalan berpantang dikatakan dapat mengembalikan mereka seperti anak dara.
Masyarakat Melayu biasanya mengamalkan tempoh berpantang antara 40 hingga 44 hari. Hal ini berkait rapat dalam amalan Islam kerana tempoh nifas sehingga 40 hari dan maksimum 60 hari. Malah, ada juga yang sampai 100 hari terutama bagi mereka yang berasal daripada keturunan Jawa.
Samada 44 hari atau 100 hari, itu terpulang pada masing-masing. Yang penting, ibu dan bayi sihat!

Apakah tujuan berpantang?
Hal ini demi kebaikan kesihatan wanita itu sendiri pada kemudian hari. Badan nak pakai lama bak kata orang tua-tua. Sang suami masih kelihatan gagah, kacak bergaya walaupun rabun sudah mula beruban. Sementara si isteri sudah tidak berdaya lenguh sakit sana-sini.
Amalan berpantang dalam masyarakat melayu dapat mengembalikan bentuk badan dan kecergasan diri wanita tersebut.

Foto Kredit: rohaisha.blogspot.com
Makanan semasa berpantang
Di Malaysia, terdapat pelbagai versi makanan berpantang. Ia berbeza mengikut negeri dan budaya masing-masing. Makanan berpantang keturunan jawa tidak sama dengan makanan berpantang keturunan minangkabau.
Namun, terdapat persamaan makanan berpantang orang melayu. Di antaranya ialah :
1. Ikan haruan
Memakan ikan tawar seperti ikan haruan yang kaya dengan asid amino dan asid lemak dapat mempercepatkan proses penyembuhan dalaman dan luaran buat ibu selepas bersalin. Zat lain yang terkandung pada ikan haruan ialah vitamin A dan kolagen yang dapat mencantikkan kulit secara semulajadi.
2. Makanan laut
Majoriti masyarakat melayu tidak akan menyentuh makanan laut sepanjang tempoh berpantang kerana ia boleh menyebabkan alergi dan kegatalan.
3. Makanan sejuk
Makanan sejuk seperti timun, kelapa muda, kangkung dan tebu perlu dielakkan buat ibu selepas bersalin kerana ia menyebabkan sakit lemah sendi, artristis dan reumatisme.
Bagaimana kalau keguguran? Boleh juga makan yang sama seperti orang berpantang.
Untuk senarai menu berpantang selepas bersalin, boleh baca entri kami sebelum ini.

Foto Kredit: bianca.embracinglabor.com
Amalan berpantang secara tradisional
Penjagaan orang Melayu semasa berpantang dilakukan kerana untuk membantu memulihkan keadaan si ibu yang keletihan dan lemah selepas melahirkan bayi. Hal ini menyebabkan diri wanita itu menjadi ‘sejuk’. Justeru, tradisi turun-menurun seperti berurut, bertungku, berbengkung, mandian herba, bertangas dan memakan jamu masih diamalkan masyarakat melayu hingga hari ini.
1. Berurut
Tujuan berurut selepas bersalin ialah untuk melancarkan perjalanan darah dan membetulkan urat yang tegang dan juga putus selepas melahirkan bayi. Selain itu, berurut juga dapat membuang angin dan memecahkan lemak yang terkumpul. Proses sengkak semasa berurut ialah ‘mengangkat’ salur peranakan ke tempatnya dan dapat menyingkirkan darah kotor yang masih ada dalam rahim.
2. Mandian Herba
Selepas diurut, badan ibu akan dilulur dengan campuran rempah ratus untuk menghaluskan kulit dan menyingkirkan sel-sel mati. Selepas itu, mandian herba yang dicampur dengan akar-akar kayu dan rempah yang direbus akan menyegarkan lagi tubuh ibu
3. Bertungku
Amalan bertungku masyarakat melayu hampir sama seperti teknik ‘hot stone massage’ di kalangan masyarakat barat. Ia biasa dilakukan sebelum memakai bengkung. Sebiji batu sungai atau tungku besi yang telah dipanaskan dan dibalut dengan kain akan dituam ke seluruh bahagian badan.
4. Berbengkung
Seluruh badan ibu akan disapu dengan herba dan dibalut dengan kain bengkung yang diperbuat daripada kain kapas dari paras bawah dada hingga bawah punggung setiap hari sepanjang tempoh berpantang. Terdapat pelbagai jenis bengkung seperti bengkung jawa, bengkung tali dan korset.
5. Bertangas
Terdapat 5 jenis tangas iaitu tangas duduk, tangas kering, tangas basah, tangas wangi dan tangas rempah. Setiap satunya mempunyai kelebihan dan ramuan herba yang berlainan.
6. Jamu
Pelbagai jenis rempah dan herba digabungkan dalam bentuk jamu. Bagaimanapun, ibu yang menyusukan bayi digalakkan berhati-hati kerana memberi kesan kepada susu dan juga bayi. Sesuai diamalkan selepas habis tempoh berpantang.
Selepas berpantang, jangan lupa dapatkan petua menghilangkan perut buncit selepas bersalin. Baru nampak seperti sediakala.
Selamat mencuba!


7 Amalan Berpantang Selepas Bersalin, Secara Tradisional!

Amalan Berpantang Selepas Bersalin
Wanita zaman moden terutama yang tidak bekerjaya semakin melupakan proses berpantang selepas kehamilan.  Andaian mereka berpantang sangat leceh dan memelukan ketilitian dalam segala aspek.  Aspek  penjagaan diri bagi ibu-ibu bersalin semakin dipandang remeh dan diambil ringan oleh ramai wanita hari ini terutama amalan berurut, bertuam, bertungku, bertangas dan berbengkung. Tempoh pantang memang suatu jangkamasa yang membosankan.
Banyak perkara-perkara yang sebelum ini menjadi kebiasaan terpaksa ditinggalkan dan pada masa yang sama amalan-amalan baru terpaksa diikuti kerana bimbang akan menjadi bentan dan sebagainya.  Tidak dinafikan amalan ini agak leceh, tetapi kesan dan hasilnya berpanjangan. Sekiranya penjagaan diri semasa dalam pantang bersalin diabaikan, kesannya mungkin tidak berlaku serta-merta. Namun apabila melalui kelahiran yang banyak, usia mula meningkat, daya tenaga semakin menurun, barulah terasa lenguh-lenguh dan bisa urat, sendi serta otot, sakit pinggang dan kebas tangan.

Apabila keadaan ini berlaku, kebanyakan ibu menjadi dingin dan lemah tenaga batin.  Banyak perkara yang boleh dibincangkan dalam amalan berpantang.

Kesihatan

Doktor menggalakkan agar hubungan seks tidak dilakukan dalam tempoh 6 minggu selepas bersalin. Hal ini kerana si ibu baru saja melalui proses bersalin yang menyakitkan dan memerlukan masa untuk badan kembali sihat dan kuat. Selain dari itu, ia juga untuk memberi masa kepada bahagian sulit untuk sembuh sepenuhnya apatah lagi bagi mereka yang mempunyai luka eposiotomi.

Apa itu luka episiotomi? Luka episiotomi ialah potongan yang dilakukan di bahagian perinium apabila bayi memerlukan bukaan yang lebih besar untuk keluar sewaktu proses bersalin.

Ikan

Ibu dalam pantang dilarang memakan ikan masin atau ikan kering kerana makanan tersebut hanya akan menyebabkan darah nifas berbau busuk, cepat kering serta melemahkan daya ketahanan fizikal dan mental. Ilmu perbidanan Melayu menggalakkan memakan ikan yang segar, mengelakkan ikan yang berbisa seperti bawal hitam, terubuk, duri, pari, sembilang serta parang kerana takut menyebabkan bisa atau bentan pada pintu rahim.
Selain ikan berbisa, jenis ikan yang dilarang yang menyebabkan kegatalan kulit serta menimbulkan reaksi alahan ialah ikan kembung, tamban, cencaru, atau tongkol dan makanan laut seperti udang, sotong, kerang dan lain-lain.  Mengikut petua Melayu, ikan yang disyorkan dalam pantang bersalin ialah haruan dan yu. Ia dipercayai boleh memulihkan luka-luka dalaman dan luaran. Ikan haruan yang hidup di dalam lumpur mengandungi khasiat mineral yang tinggi bagi menyembuhkan luka. Secara tradisi, ikan yu dipercayai dapat membanyakkan susu ibu dan beberapa kajian saintifik turut mendapati perkara tersebut benar.

Ulaman dan sayuran

Terdapat pelbagai jenis ulam tempatan yang mudah diperoleh di mana-mana, antaranya serai, lengkuas, daun atau ubi cekur, bunga kantan, kunyit hidup, daun kesum serta halia. Ulam-ulaman ini mengandungi fiber, zat galian (mineral) dan pelbagai vitamin, termasuklah A, C dan E, bersifat anti oksidan.
Selain ulam di atas, terdapat ulam berkhasiat yang sesuai dimakan oleh ibu dalam pantang, antaranya daun pegaga, pucuk mengkudu, ulam raja, daun lemuni hitam, daun maaf zahir batin, daun sekentut, daun cemumar, daun pudina, daun kari, daun bebuas dan daun ruku.  Ibu bersalin dilarang memakan sayur-sayuran menjalar, sejuk serta berangin. Antaranya ialah kangkung, timun, sayur keladi, pucuk ubi, pucuk paku, bayam, sayur atau daun keti (bunga putih), kacang panjang, petola, labu, rebung, kacang botor, jeruk maman, petai, jering serta terung.
Ibu bersalin juga harus mengelakkan minuman bergas, sejuk serta tajam seperti air tebu, cincau, kelapa muda serta buah-buahan seperti nenas, jambu, belimbing, durian belanda, mangga, betik, ciku, langsat, tembikai cina, nangka, cempedak, pisang masak hijau, pisang nangka, pisang embun, pisang udang, ubi kayu, ubi keladi, sengkuang, manggis, macang, kuinin, dan binjai. Makanan tersebut dilarang kerana dapat mengakibatkan sakit tulang dan sejuk otot serta lemah sendi. Penyakit-penyakit tersebut diketahui telah banyak berleluasa di barat dan dikenali sebagai arthritis dan rheumatisme.

Masalah emosi

Dalam masa pantang, sesetengah ibu yang baru melahirkan anak kerap mengalami tekanan jiwa dan emosi. Tekanan ini memang telah wujud sejak ibu hamil dan berterusan hingga melahirkan anak. Ketika pantang pula ibu perlu memberi jagaan yang rapi kepada bayinya.  Tekanan fizikal dan mental mempunyai kesan yang kuat terhadap jiwa dan emosi ibu. Akibat tekanan darah ini segolongan wanita mengalami masalah kemurungan (depression) atau ada yang lebih teruk lagi mengalami masalah sakit jiwa (pueperal psychosis).
Dalam keadaan yang amat menekan jiwa ada segelintir wanita yang cuba membunuh diri. Tekanan jiwa dan emosi ini boleh dijauhi jika sokongan dan nasihat yang sewajarnya dapat diberikan oleh orang yang penting dalam hidupnya seperti suami.  Si isteri sepatutnya diberi bantuan, bukan sahaja bantuan fizikal dari segi jagaan terhadap isteri dan bayi yang baru lahir, tetapi juga sokongan moral. Saudara mara khususnya ibu wanita itu boleh juga membantu mengatasi masalahnya.

Berbengkung

Mengikut ilmu perbidanan moden, kegunaan bengkung, terutama bagi ibu bersalin normal adalah untuk mengelakkan kemasukkan angin sejuk di liang-liang perut.  Selain itu dapat memudahkan pengeluaran angin panas dan kotor iaitu dengan ikatan barut dan ubat yang sempurna.  Bengkung yang baik adalah bengkung yang mempunyai diameter yang panjang menutupi daripada paras bawah dada sehingga ke bawah pinggul. Ini dapat memberi sokongan yang kukuh ke atas rahim.
Diameter bengkung yang pendek akan menyebabkan ia mudah terangkat ke atas. Hal ini akan menjejaskan kedudukan rahim kerana bengkung itu akan menekan rahim ke bawah dan menyebabkan posisi rahim menjadi rendah. Selain itu, bahagian pinggul serta paha akan tertinggal seperti terlebih isi dan akan menjejaskan potongan badan. Di bahagian pinggang mengecil sedangkan di bahagian atas dan bawah kelihatan besar. Ia juga akan membatasi pergerakan anda dan akan lebih berhati-hati apabila bergerak.
Ketika dalam pantang bengkung seelok-eloknya dipakai sepanjang masa dan hanya ditanggalkan ketika mandi. Ianya mula dipakai dari hari ke-4 sehingga habis tempoh pantang atau seberapa lama yang anda kehendaki selepas tempoh pantang. Pemakaian bengkung yang kemas dan kejab dapat membantu mengembalikan bentuk badan ke bentuk asal dengan lebih cepat. Ia juga dapat mengekalkan posisi yang baik terutama bagi ibu-ibu yang menyusu anak.

Urutan tradisional

Urutan yang baik membantu memulihkan aliran darah, mencuci dan mengeluarkan darah, angin serta lendir yang kotor dan melawasakan nifas daripada tersekat atau tersumbat. Urutan dapat menenangkan emosi, meringankan tubuh badan yang lesu dan melegakan bisa otot dan sendi.
Dilarang mengasak, menekan, memaksa atau menolak peranakan dalam tempoh 2 minggu pertama. Ini kerana peranakan masih lemah, luka dan bengkak. Hanya urut dibahu, leher, dada dan payudara. Kemudian dari bahu ke siku, lengan dan jair-jemari.  Selepas 2 minggu sehingga 44 hari baru boleh disentuh di bahagian kedudukan rahim.

Minum air akar kayu dan jamu

Semasa tempoh berpantang ibu-ibu digalakkan meminum air akar kayu dan jamu yang boleh dibeli terus dari penjual-penjual ubatan tradisional. Minum air akar kayu dan jamu dapat menyihatkan badan di samping mengembalikan kesegaran kaum ibu sepanjang tempoh berpantang. Minum air akar kayu turut membantu mengecutkan rahim secara rawatan dalaman kerana khasiat dari campuran herba akar kayu yang digunakan.
Cara minum air akar kayu dan jamu turut mempunyai petua dan cara yang tersendiri. Caranya, tekan ibu jari kaki kanan dengan ibu jari kaki kiri supaya rahim dan punggung tidak kembang. Tangan kiri digunakan untuk mengampu payudara agar tegang sentiasa. Selawat sebanyak tiga kali, tarik nafas dan kempiskan perut agar perut tidak buncit. Minum secara senafas agar tidak terasa mual.

Kesimpulan
Pelbagai amalan yang baik dan tidak elok kita lakukan semasa dalam proses berpantang.  Bagi masyarakat Melayu, berpantang merupakan amalan yang mesti dilakukan dan menjadi tradisi turun temurun.  Amalan berpantang ini adalah sebagai persediaan kepada tubuh badan mereka kelak supaya masih sihat dan bertenaga.
Andai mencari tukang urut selepas bersalin, boleh rujuk artikel kami sebelum ini. Pastikan cuba resepi makanan dalam pantang selepas bersalin juga.


Doktor Kongsi 15 Amalan Berpantang Yang Betul Selepas Bersalin, Ibu-Ibu Kena Alert!

Amalan berpantang selepas bersalin sudah menjadi normal dan perkara wajib bagi semua orang. Mereka berpendapat dengan berpantang mampu menjaga badan dan boleh memberi manfaat pada hari tua.
Walau bagaimanapun, ada juga segelintir individu memilih untuk tidak berpantang dan mempunyai sebab tersendiri. Menurut Dr Muhammad Izzat di laman Twitter, terdapat 15 amalan berpantang patut dipatuh oleh ibu-ibu di luar sana. Jangan abaikan ok.

Baca juga: Berapa Lama ‘Gap’ Untuk Hamil Lagi? Ini Jawapan Pakar
DOKTOR KONGSI 15 AMALAN BERPANTANG YANG BETUL SELEPAS BERSALIN
Nak tahu macam mana cara berpantang yang betul selepas bersalin? Jom kita baca penerangan yang diberikan oleh seorang doktor. Sangat berguna.

1. PANTANG MEROKOK
Berhenti merokok. Suami berhenti merokok. Semua yang merokok dalam umah tu suruh berhenti rokok
2. PANTANG MAKANAN
Kalau tak ada allergik, makan macam biasa. Makan secara sihat dan pilih makanan berkhasiat.
3. PANTANG LIMIT AIR
Minum air mencukupi, air panas air sejuk air suam. Minum je, tkde masalah. Segala air yang masuk dalam dan ibu akan bertukar ikut suhu badan ibu. Ibu minum air sejuk, tak tukar susu badan jadi ice blended pun. Jangan risau.

4. PANTANG MAKAN BERLEBIHAN
Pantang makan terlalu banyak garam, Pantang makan atau minum manis-manis, Pantang makan makanan berproses, Pantang makan junk food. Untuk seumur hidup, Bukan 44 hari, 100 hari atau 1000 hari.
5. PANTANG MAKAN UBAT/PRODUK KURUS
Pantang makan ubat/produk kurus. Nak kurus cepat – Susu badan!
6. PANTANG BERSAMA DENGAN SUAMI
Tunggu darah nifas kering dulu. Harap bersabar.
7. PANTANG MENYENTUH LUKA TANPA CUCI TANGAN
Nak luka cepat sembuh, ikut cakap doktor dan cakap misi. Makcik bawang suruh sapu manjakani, kunyit, serbuk cili ke apa, abaikan.

8. PANTANG TIDAK MENJAGA KEBERSIHAN DIRI
Dah kenapa tak mandi masa berpantang? Hobi eh?
9. PANTANG PAKAI BENGKUNG KETAT-KETAT
Pantang pakai baju atau bengkung ketat-ketat di atas luka, sehingga luka sembuh. Nak pakai kain atau seluar ke tkde masalah. Memana ibu suka dan selesa. Nak pakai seluar pun dipandang semacam berdosa besar.
10. PANTANG MERAWAT DIRI SENDIRI
Darah nifas banyak, sakit perut yang teruk, demam, buah dada bengkak, nifas berbau busuk, rasa nak pitam  semua jumpa doktor. Jangan tanya dekat facebook atau twidder nak buat apa. Yang acah-acah jadi doktor pun kena jauhi.
11. PANTANG TAK BERJALAN & BARING SAHAJA
Pantang tidak berjalan dan baring memanjang. Lagi banyak berjalan, lagi aktif, lagi cepat ibu pulih. Risiko darah beku (thrombosis) pun kurang.

12. PANTANG DARI BIARKAN ORANG RAMAI DATANG RUMAH
Pantang dari biarkan orang ramai sepupu sepapat datang umah. Bagi peluang ibu nak berehat. Nak susukan baby pun susah orang tak putus-putus datang.
13. PANTANG BELI PRODUK SALAH
Pantang beli produk-produk yang anda tidak mengetahui bahan kandungannya atau kesan sampingannya. Tak perlu makan jamu.
14. PANTANG BAGI BABY MAKANAN ATAU MINUMAN
Pantang bagi baby makanan atau minuman melainkan susu ibu atau susu formula khas untuk baby atau ubat yang dinasihatkan oleh doktor. Susu ibu makanan terbaik untuk baby. Lepas 6 bulan da boleh start makanan pejal.
15. PANTANG MEMBERIKAN TEKANAN PERASAAN PADA IBU

Pantang memberikan tekanan perasaan pada ibu dengan memaksa ibu berpantang dan elakkan makanan-makanan berkhasiat seperti pelbagai jenis sayur-sayuran dan buah-buahan yang baik untuk kesihatan.
Paling penting, pantang dari menyakitkan perasaan ibu dengan mengecam segala perbuatan dan kehendak ibu. Apa dia nak buat, kita support. Apa dia nak makan, biarkan dia makan.
Ibu perlu happy ketika berpantang. Jangan takutkan ibu dengan segala macam benda yang tak berasas. Berpantang bukan tempoh seksaan untuk ibu.
Sumber: Twitter Dr Muhammad Izzat


Ustaz Shamsuri Ahmad Kongsi 20 Amalan Bulan Puasa, Jom Kumpul Pahala

Setiap detik sepanjang bulan Ramadan adalah sebaik-baik masa dan semua umat Islam pasti tidak melepaskan peluang melakukan amalan bulan puasa untuk mengumpul pahala.
Allah SWT telah memberikan kelebihan yang banyak kepada bulan Ramadan berbanding dengan bulan-bulan yang lain. Jadi,  berikut kami kongsikan 20 amalan bulan puasa yang digalakkan oleh Ustaz Shamsuri Ahmad.

Baca juga: Amalkan 10 Doa Ini Di Sepanjang Bulan Ramadan Nanti, Nescaya Nikmatnya & Pahala Berganda!
AMALAN BULAN PUASA YANG DIGALAKKAN UNTUK KUMPUL PAHALA

1. Bangun sahur.

2. Tahajud 2 rakaat dulu sebelum makan sahur.
3. Masuk waktu subuh, qabliyah subuh (lebih baik dari dunia dan isinya)
4. Solat subuh berjemaah.
5. Lepas subuh, baca al-Quran 4 muka surat.
6. Masuk dhuha, solat dhuha 2 rakaat.
7. Solat qabliyah zohor.
8. Solat zohor berjemaah.
9. Solat ba’diah zohor 4 rakaat.
10. Lepas ba’diah zohor baca al-Quran 4 muka surat.

11. Sebelum asar, qabliyah asar 2.
12. Solat asar berjemaah.
13. Lepas asar, baca 4 hingga 8 muka surat.
14. Buka puasa pada waktunya.
15. Solat maghrib berjemaah.
16. Ba’diah maghrib 2 rakaat.
17. Solat isyak berjemaah.
18. Ba’diah isyak 2 rakaat.
19. Solat terawih.
20. Lepas terawih, baca al-Quran 4 muka surat.
Perlu diingatkan agar sentiasa menjaga perkara perkara yang mengurangkan pahala dan amalkan sedekah setiap hari walaupun RM1 asalkan konsisten.
Jangan biarkan hari berlalu tanpa infaq. Mudah-mudahan bulan Ramadan kali ini ada beza dengan sebelumnya. Selamat menunaikan ibadah puasa pada semua saudara seislam.
Sumber: Twitter Dr Ahmad Samhan


7 Amalan Yang Digalakkan Pada 10 Hari Pertama Zulhijjah & Fadilatnya

Jika Ramadan dikenali dengan kelebihan sepuluh malam terakhirnya, bulan Zulhijah dikenali dengan kelebihan menggandakan amalan pada sepuluh hari awalnya.
Tahukah anda, Zulhijjah adalah salah satu daripada empat bulan yang dihormati dalam Islam.

Dan seperti juga Ramadhan, bulan ini mempunyai keistimewaannya yang tersendiri terutamanya pada 10 hari pertama tersebut.
Al-Bukhari meriwayatkan sebuah hadis daripada Ibnu Abbas R.A, Daripada Nabi SAW, Baginda bersabda:

مَا مِنْ أَيَّامٍ الْعَمَلُ الصَّالِحُ فِيهَا أَحَبُّ إِلَى اللهِ مِنْ هَذِهِ الأَيَّامِ يَعْنِي أَيَّامَ الْعَشْرِ ، قَالُوا : يَا رَسُولَ اللهِ ، وَلاَ الْجِهَادُ فِي سَبِيلِ اللهِ ؟ قَالَ : وَلاَ الْجِهَادُ فِي سَبِيلِ اللهِ ، إِلاَّ رَجُلٌ خَرَجَ بِنَفْسِهِ وَمَالِهِ ، فَلَمْ يَرْجِعْ مِنْ ذَلِكَ بِشَيْءٍ.

Maksudnya : “Tiada hari-hari yang amalan soleh yang paling disukai oleh Allah untuk dilakukan melainkan hari-hari ini (Baginda memaksudkan 10 hari terawal Zulhijjah).”
Para sahabat bertanya, “Wahai Rasulullah, Walaupun jihad di jalan Allah tidak dapat menandinginya?”
Baginda bersabda,”Walaupun jihad di jalan Allah tidak dapat menandinginya, melainkan seorang lelaki yang keluar berjihad bersama hartanya, kemudian dia langsung tidak kembali.”
(Riwayat al-Bukhari (969),Abu Daud (2438),Ibn Majah (1727),al-Tirmizi (757))
Menurut Ibn Hajar al-‘Asqalani dalam kitabnya Fath al-Bari:
“Sebab yang menjadikan istimewanya sepuluh hari (pertama) bulan Zulhijah adalah kerana padanya terkumpul ibadat-ibadat besar (dalam Islam) seperti solat, puasa, sedekah dan haji, yang (semua) ini tidak terdapat pada hari-hari yang lain.”
Oleh itu, ambillah peluang keemasan ini dengan memperbanyakkan amalan soleh.
Lakukanlah apa sahaja amalan dengan ikhlas dan mengharapkan rahmat dan kasih sayang Allah SWT.
[ Baca juga : Dahsyatnya! Ini 7 Kelebihan Hari Arafah (9 Zulhijjah) Yang Patut Kita Rebut ]
Semoga keistimewaan ini motivasi untuk kita meningkatkan ibadah.

Berikut adalah antara amalan yang digalakkan untuk 10 hari pertama Zulhijjah.
7 Amalan Yang Digalakkan Pada 10 Hari Pertama Zulhijjah
1. Al-Quran

Selalu membaca Al-Quran
Mendengar alunan ayat suci Al-Quran daripada pelbagai Qari dan Qariah
Menghafal dan mengulangkaji surah-surah yang dihafal
Membaca atau mendengar terjemahan dan tafsir
Muhasabah diri dari terjemahan dan maksud ayat-ayat Al-Quran

2. Solat

Mengerjakan solat di awal waktu
Mengerjakan solat dengan peuh rasa rendah diri dan khusyu’
Membaca surah-surah yang berlainan di setiap rakaat
Mengerjakan Solat Sunat Ishraq /Dhuha
Memanjangkan bacaan dalam solat sunat Tahajud

3. Amalan Kebajikan

Mengeluarkan zakat bagi yang cukup syarat
Memberikan sumbangan barangan yang disukai dan yang berlebihan
Berbelanja untuk ibu bapa, pasangan, anak-anak, saudara mara, rakan taulan dan mereka yang memerlukan

4. Berpuasa

Berpuasa sekerap yang mampu pada 9 hari pertama terutamanya Hari Isnin-Khamis dan pada hari 9 Zulhijjah (Hari Arafah). Dengan penuh pengharapan puasa pada hari tersebut akan menghapuskan dosa setahun yang lalu dan akan datang (HR Muslim)
Qada’ puasa bagi puasa yang tertinggal (jika ada).

Foto Kredit: new-muslims.info
5. Hari Raya Aidil Adha & Ibadah Qurban

Tidak memotong kuku dan rambut sehingga selesai penyembelihan binatang qurban.
Mengikuti semua amalan-amalan sunnah Aidil Adha.
Mengerjakan Solat Sunat Aidil Adha dengan penuh rasa semangat.
Mengerjakan ibadah qurban dengan hati yang ikhlas.
Makan daging qurban dan memberi makan daging qurban kepada orang lain.
Menziarahi saudara mara dan rakan taulan. (*Pengecualian pada musim wabak COVID-19)

Foto Kredit: kemahiran.kbs.gov.my
6. Zikir & Doa

Mempertingkatkan bacaan zikir – Tahlil, Takbir dan Tahmid.
Membaca zikir pagi, petang dan doa-doa mengikut sunnah.
Membaca selawat dan salam ke atas junjungan Nabi Muhammad SAW.
Memperbanyakkan doa ketika waktu mustajab doa terutamanya pada Hari Arafah.

[ Baca juga : Contoh 29 Doa Pendek Yang Mudah Dibaca & Diamalkan ]
Foto Kredit: maxresdefault
7. Hubungan Kemasyarakatan

Memperkukuhkan hubungan dengan saudara-mara.
Menjaga kebajikan jiran tetangga.
Membantu orang yang memerlukan.
Menyertai program-program sukarelawan komuniti.

Foto Kredit: Wikipedia.com
Lain-lain amalan

Sentiasa mengambil peluang untuk melakukan kebaikan.
Menjauhi perbuatan dan kata-kata yang sia-sia.
Menjauhi perbuatan dosa besar dan dosa kecil.
Sentiasa memenuhi masa dengan perkara-perkara yang bermanfaat.

Akhir kata, sebagaimana meriahnya umat Islam memenuhi setiap masjid dan surau pada bulan Ramadan, hal sama juga perlu dilakukan pada 10 hari awal Zulhijjah ini kerana begitu banyak keistimewaannya yang dinyatakan dalam hadis sahih.

Walaupun peluang mengerjakan haji amat terhad tahun ini, kita harus bersyukur kerana masih diberi peluang untuk menemui bulan Zulhijjah.
Lebih-lebih lagi dalam kita dilanda wabak ini, marilah kita sama-sama memperbanyakkan doa dan meningkatkan amal ibadah di samping memohon perlindungan dan keredhaanNya.
*Sumber perkongsian oleh: Al-Huda Institute via Dr Zaharuddin Abd Rahman


Amalan & Cara Berpantang Orang India. Lain Dari Kaum Melayu!

Cara Berpantang Orang India
Ini bukan entri yang ada kena mengena dengan keagamaan. Ia adalah sekadar perkongsian bermanfaat agar kita memahami budaya berbilang kaum di Malaysia. Sungguh unik!
Untuk pengetahuan, masyarakat India biasanya akan meletakkan ibu yang baru bersalin dan bayinya di dalam satu bilik asing atau bahagian tertentu di dalam rumahnya. Sepanjang tempoh ini, ibu biasanya dijaga oleh pembantu khas yang ditugaskan untuk menjaganya. Pembantu khas ini akan menyediakan makanan khas untuk ibu, mengurut, memandikan ibu dan bayi, serta mencuci pakaian ibu dan bayi.

Tujuannya supaya si ibu dapat berehat daripada melakukan kerja-kerja rumah dan mengembalikan kesihatan ibu yang baru melahirkan bayi.
Tempoh lazim berpantang bagi masyarakat india antara 30 hingga 40 hari. Masyarakat India yang berasal dari bahagian utara, barat dan selatan Negara India akan mengamalkan tempoh berpantang hingga 40 hari. Sementara, kebanyakan masyarakat India yang berasal dari bahagian timur India tidak mengamalkan amalan berpantang.

Makanan Berpantang Orang India
Terdapat beberapa jenis makanan di kalangan masyarakat india semasa tempoh berpantang. Antaranya ialah :

1. Makanan berlabu.
Makanan berlabu seperti lauk dan tori dapat menambah bekalan susu ibu untuk menyusukan bayi.
2. Makanan sejuk.
Masyarakat India juga mengelakkan makanan sejuk seperti timun, kubis dan nenas. Selain itu, mereka juga tidak minum minuman berkarbonat semasa dalam pantang.
3. Biji hitam.
Mereka menggantikan cili merah dan hijau dengan lada hitam dalam setiap sajian semasa berpantang. Selain itu, daun sirih juga perlu dikunyak oleh ibu berpantang setiap kali selepas makan.
Amalan Berpantang Orang India

Mereka hanya mandi dengan air herna suam iaitu daun neem.
Mereka tidak akan meninggalkan bilik yang ditempatkan untuk mengelakkan berlakunya jangkitan.
Tidak membaca atau menonton televisyen kerana akan menyebabkan keletihan.
Tidak memasak atau membuat sebarang kerja rumah.
Kepala akan ditutup dengan kain seperti skaf, sentiasa memakai stoking dan berbaring di atas katil selama yang boleh bagi mengelakkan angin masuk.
Pendingin hawa dan kipas tidak akan dipasang sepanjang tempoh berpantang bagi mengelakkan perubahan suhu yang keterlaluan yang boleh menyebabkan selsema.
Ibu dan anak akan diurut dengan minyak campuran khas sepanjang tempoh berpantang oleh pembantu khas.
Selepas diurut, ibu juga akan memakan bengkung seperti masyarakat melayu dengan kain panjang bagi mengendurkan otot yang kendur selepas bersalin.
Bayi juga akan dirurut dengan minyak khas demi kebaikan tumbesaran tulang dan perkembangan keseluruhnannya.

Ada persamaan dengan kaum Melayu atau Cina tak? Jika anda adalah seorang India yang sedang membaca artikel ini, maklumkan pada kami jika ada yang perlu diperbaiki.
Terima kasih!


15 Amalan Ibu Mengandung Menurut Islam. Mesti Praktis!

Amalan Ibu Mengandung Menurut Islam
Semasa mengandung, kita dinasihatkan agar mengamalkan perkara-perkara yang digalakkan dalam Islam. Amalan ibu mengandung yang baik adalah menurut landasan Islam. Menurut Ustazah Siti Nor Bahyah Mahamood, antara amalan suami dan isteri semasa isteri mengandung ialah:-
Panjatkan doa pada Allah

Sentiasa bertaubat dan beristighfar kepada Allah s.w.t.
Banyak berdoa kepada Allah s.w.t.
Rajin puasa sunat (digalakkan suami berpuasa sunat, seperti Isnin dan Khamis)
Rajin solat wajib dan perbanyakkan solat sunat
Banyakkan berzikir
Banyakkan membaca Al-Quran
Banyakkan baca buku ilmiah sepert Kisah Para Nabi, Kisah Para Sahabat dan lain-lain
Berbual-bual dengan anak yang berada dalam kandungan
Lakukan kerja-kerja ringan di rumah sebagai senaman untuk permudahkan proses kelahiran.
Tidak terlalu tertekan atau stres.
Menjaga adab dan emosi terhadap suami dan isteri
Makan makanan yang baik. Pastikan makanan dan bahan-bahan adalah yang halal dan dari sumber pendapatan yang halal.
Jauhi daripada sifat dendam dan dengki
Rajin mengukirkan senyuman
Rajin menghadiri majlis-majlis ilmu.

Antara perkara-perkara yang perlu dielakkan oleh suami dan isteri ketika isteri mengandung pula:-
Usah lakukan perkara maksiat, hadirkan diri ke majlis ilmu

Elakkan mengidam makanan yang tidak baik
Elakkan makan dam minum makanan yang haram dan dari sumber yang haram
Elakkan makanan yang berbisa seperti ikan pari, ikan sembilang, nanas, tapai dan lain-lain
Suami harus elakkan daripada melakukan perkara yang menyedihkan atau merungsingkan isteri.
Elakkan penampilan yang tidak menarik di depan suami.
Elakkan maksiat dan kemungkaran terhadap Allah s.w.t.
Jauhi pertuturan yang negatif
Jauhi membuka aurat
Jauhi amalan khurafat

Apa pula amalan ibu hamil yang baik? Antara amalan bacaan surah semasa ibu mengandung ialah:

Dekatkan diri dengan naskhah Al-Quran

Baca surah Al Fatihah ( untuk terang hati dan kuat ingatan)
Surah Maryam (untuk memudahkan ibu bersalin dan anak yang sabar dan taat.)
Surah Luqman (untuk memperoleh anak yang cerdik akal dan cerdik jiwa)
Surah Yusuf ( untuk memperolek anak yang cantik rupa dan cantik akhlak)
Surah Hujurat (untuk memperoleh susu ibu yang banyak dan anak yang bersifat berhati-hati)
Surah Yaasin (untuk ketenangan hati dan anak tidak terpengaruh dengan godaan syaitan yang mengajak kepada maksiat)
Surah At-Taubah (untuk membersih jiwa dan tidak terlibat dalam maksiat)
Surah an-Nahl (untuk melahirkan anak yang berdisplin)

Sumber: Safiah dan suntingan oleh SirapLimau.com


Amalan ‘Istikharah Al-Quran’ Adalah Dilarang, Tiada Dalam Syarak- JAKIM

Berpegang dan mempercayai Al-Quran merupakan rukum iman dalam Islam dan wajib diamalkan oleh orang Muslim. Namun, kita masih berdepan dengan beberapa fahaman lain yang mungkin akan ‘menggoyahkan’ kepercayaan asas kita. Salah satunya adalah tentang amalan Istikharah Al Quran. Amalan ini seolah-olah mengajak kita menilik melalui maksud ayat Al-Quran, seolah-olah Allah SWT sedang memberitahu kita sesuatu. Ternyata amalan ini adalah dilarang sama sekali!
LARANGAN AMALAN “ISTIKHARAH AL-QURAN”

Terdapat dalam kalangan individu yang beristikharah dengan cara mengambil Al-Qur’an lalu membukanya secara tanpa dirancang. Kemudian dia melihat baris pertama di halaman pertama yang dibuka. Terdapat juga sebahagian daripada mereka mengira halaman ketujuh, kemudian baris ketujuh, diikuti perkataan ketujuh dan kemudian membacanya.
Jika terdapat ayat yang memerintahkan untuk melakukan sesuatu perbuatan, maka dia akan melakukan perbuatan tersebut. Manakala jika terdapat ayat yang melarang melakukan sesuatu perbuatan, maka dia akan meninggalkannya. Kaedah istikharah ini tiada dalam syarak dan tidak dipetik dari mana-mana imam atau ulama.

Sumber : Syeikh Dr Mustafa al-Bugha di dalam Kitab Al-Wadhih Fi Ulum Al-Quran (1998)

6 BAHAYA METODE GARPU TALA

Metode Garpu Tala ini menyatakan ia adalah kaedah dapatkan jawapan daripada Allah, seolah-olah kita berbicara secara terus dengan Allah. Tengoklah ritual Garpu Tala ini daripada salah seorang pengamalnya dalam tangkap layar di bawah. Nampak seronok? Boleh dapat jawapan secara pantas? Nanti dulu…
Mari kita renungi bahayanya Metode Garpu Tala ini..
1 – Kaifiyyat Garpu Tala ini semua adalah sesuatu yang direka-reka dan andaian sahaja. Tiada dalil daripada Al-Quran dan As-Sunnah, bahawa itu cara berhubung dan dapatkan jawapan daripada Allah secara terus.
2 – Pendustaan ke atas Allah. Siapa jamin bahawa halaman yang kita buka dan ayat yang kita lihat pertama kali adalah ayat yang Allah kehendaki untuk jawab persoalan kita? Bukan disebabkan bias? Adakah wahyu ataupun ilham sehingga kita berani kata dengan yakin, oh itulah ayat yang Allah mahu kita tengok?
3 – Kaedah memahami Al-Quran yang menyalahi disiplin. Membataskan kepada halaman tertentu dan ayat tertentu sahaja. Sedangkan memahami Al-Quran ada disiplin tafsir yang perlu diikuti seperti merujuk ayat Al-Quran yang sesuai, merujuk hadis dan huraian para ahli tafsir. Dalam Al-Quran bukan semua ayat muhkamat dan jelas ada yang mutasyabihat ataupun samar-samar.
4 – Mengakibatkan manusia akan meninggalkan disiplin belajar ilmu Al-Quran yang sebenar, kerana sudah ada cara berpegang dengan Al-Quran dengan mudah, iaitu Metode Garpu Tala.
5 – Membuka pintu kerosakan dengan sesiapa sahaja bebas untuk mentafsir ayat Al-Quran dengan cara masing-masing. Akhirnya, kita akan melihat pelbagai tafsiran baru dan ajaran baru yang menyimpang dalam masyarakat.
6 – Merendah darjat Al-Quran seperti bermain dadu ataupun alat tilik nasib. Pernah melihat orang menilik nasib? Mereka letakkan alat didepan mata, digoncang, kemudian batang yang terjatuh secara rawak, maka itulah jawapan masalah mereka. Apa perbezaan kaedah tilik tersebut dengan Metode Garpu Tala? Jelas kaedahnya adalah sama.

Berdoa dengan Metode Garpu Tala ini melanggar adab berdoa kepada Allah. Tanpa sedar, kita ‘memaksa’ Allah beri jawapan segera dan beri jawapan ikut cara kita.
Kesimpulannya, jauhilah Metode Garpu Tala ini. Ia bukanlah kaedah berpegang kepada Al-Quran yang sebenar. Jangan mudah terpedaya dengan kaedah-kaedah popular dan menjanjikan solusi pantas, tanpa memikirkan kesahihan sesuatu amalan.
Sekiranya ada masalah, berdoalah kepada Allah dan bersabarlah, berbincang dengan orang yang arif dalam bidang, tambah ilmu berkaitan, berusaha dan bertawakal kepada Allah…
Mahu berpegang kepada Al-Quran dengan cara yang betul? Hadirkan diri dengan kelas-kelas Tafsir Al-Quran yang mengajarkan tafsir yang dipercayai daripada karya para ulama.
Sumber: Suhili Nain, JAKIM


“Rasa serba tak kena je setiap kali period. Memanglah dapat ‘rehat’ daripada solat. Tapi, terasa ‘lemau’ dan ‘kosong’ bila tak ada pengisian jiwa. Apa amalan ketika haid yang boleh aku amalkan ya?”
Haid dan nifas adalah proses fisiologi yang terjadi bagi seorang wanita normal. Jelasnya, ia merupakan fitrah seorang wanita dan ketentuan yang telah ditetapkan.

Hati mungkin berasa kosong kerana tidak dapat bersolat. Nak buat ibadah yang lain pun terasa was-was dengan apa amalan yang boleh dibuat dan apa yang tak boleh dilakukan. Di sini kami senaraikan beberapa jenis amalan ketika haid dan nifas yang boleh dilakukan oleh wanita.
10 Amalan Ketika Haid & Nifas Agar Hati Tak Rasa ‘Kosong’
Untuk mengelakkan hati terasa ‘kosong’, lazimilah amalan ketika haid yang dibolehkan seperti:

1. Mendengar Bacaan Al-Qur’an
Dianjurkan untuk mendengar al-Qur’an melalui CD, Youtube, atau tafsir al-Quran tanpa menyentuh mashafnya. Kita juga boleh mendengar ayat al-Quran sambil membuat kerja-kerja rumah.

2. Membaca Tafsir Al-Qur’an
Ketika haid ini, ambil peluang untuk cuba memahami dan mengkaji isi al-Quran melalui terjemahan, kuliah-kuliah di internet, dan bahan bacaan rujukan.
Ia bukan saja dapat memberi perspektif yang lebih jelas, malah ia juga dapat membantu kita lebih mudah mengingat serta menghargai setiap surah yang dibaca.
Foto Kredit: muslimvibe.com
3. Ucapkan Zikir
Ada banyak jenis zikir yang boleh menjadi amalan ketika haid dan nifas. Ia berupa ucapan tasbih, tahmid, takbir, tahlil, dan sebagainya.
Paling mudah, biasakan diri dengan zikir Fatimah, iaitu Subhanallah (33kali), Alhamdulillah (33kali), dan Allahuakbar (34kali) yang selalu dibacakan ketika selepas solat.

4. Bacaan Al-Mathurat
Al-mathurat adalah himpunan wirid dan doa harian yang diamalkan oleh Rasulullah SAW.
Ia dibacakan setiap pagi dan petang. Di dalam al-mathurat juga terdapat beberapa ayat al-Quran, tetapi dibolehkan membacanya dengan niat untuk berzikir.

5. Berselawat
Selawat yang kita ucapkan akan sampai kepada Rasulullah SAW. Ia juga adalah bukti kecintaan dan ingatan kita terhadap Baginda.
Lafaz bacaan selawat yang paling ringkas yang berdasarkan dalil sahih adalah:
اللَّهُمَّ صَلِّ عَلَى مُحَمَّدٍ وَعَلَى آلِ مُحَمَّدٍ
Maksudnya: Ya Tuhan kami, selawatkanlah ke atas Nabi Muhammad dan ke atas keluarganya. (Dari hadis: An-Nasae’i: 1292, Sahih)
6. Istighfar
Ambil sedikit masa untuk mengingati semua kekurangan diri serta kekurangan ibadah kita selama ini. Banyakkan memohon taubat serta keampunan dari Allah melalui istighfar, dengan menyebut Astaghfirullah hal ‘aziim ( اَسْتَغْفِرُ اَللّهَ الْعَظِیْمَ ).
Terdapat banyak kelebihan istighfar bagi seorang hamba. Dari Ibni Abbas ra, baginda Rasulullah SAW bersabda:
“Barangsiapa yang sentiasa beristighfar, maka Allah akan memberikan kegembiraan dari setiap kesedihannya, dan kelapangan bagi setiap kesempitannya, dan memberi rezeki dari arah yang tidak disangka-sangka.”
(Hadis Riwayat Abu Daud, Ibnu Majah dan Ahmad)
7. Berdoa
Doa adalah antara amalan ketika haid yang paling mudah dilakukan. Ia boleh dilafazkan dengan apa juga bahasa dan pada bila-bila masa.
Dalam keadaan haid, kita boleh berdoa sekalipun doa itu termasuk dalam Al-Quran.
Foto Kredit : justbetweenus.org
8. Mengulang Surah Yang Lazim Dibaca / Hafalan
Surah yang lazim dibaca di sini bermaksud surah yang menjadi amalan harian.
Sekiranya seseorang sedang dalam proses menghafal sebahagian daripada ayat-ayat al-Quran, wanita juga boleh menggunakan masa ini untuk mengulang hafalan tersebut terutamanya bagi pelajar atau pengajar.
Menurut penjelasan dari laman web Mufti Wilayah Perksekutuan, sungguhpun terdapat khilaf, para ulama menyimpulkan bahawa wanita yang sedang dalam keadaan haid atau nifas boleh menyentuh dan membaca al-Quran yang mempunyai terjemahan.
Dengan adanya tulisan dan penerangan yang bukan al-Quran, maka ia tidaklah dianggap sebagai mashaf yang murni semata-mata.
Foto Kredit: ultimatemuslimwarriors.wordpress.com
9. Membaca Bahan Bacaan Agama
Terlalu banyak bahan bacaan di luar sana yang boleh dimanfaatkan. Tidak kiralah buku berbentuk sejarah Islam, ibadah, pengetahuan hukum, hadis, motivasi, dan macam-macam lagi.
Pilih saja yang berkenan di hati!
Foto Kredit: bukuislamikdiskaun.blogspot.my
10. Mendengar Kuliah
Dengan perkembangan teknologi zaman ini, segalanya sudah berada di hujung jari. Memang mudah mendapatkan kuliah-kuliah melalui internet.
Namun begitu, usahakan juga untuk menghadiri majlis-majlis ilmu di dewan, kelas, surau, dan sebagainya kerana ia diibaratkan sebagai taman-taman syurga. Kita juga berpeluang untuk berdamping dan berkenalan dengan para ilmuan, golongan alim ulama, serta rakan-rakan yang baik.
Foto Kredit: lhvnews.com
Tiada Alasan Untuk ‘Terputus Hubungan’ Dengan Allah
Mudah-mudahan dengan amalan semasa haid dan nifas seperti di atas ini, kita masih kekal berhubung dengan Allah dan mengingatiNya pada setiap masa.
Tiada alasan lagi untuk berasa ‘kosong’. Tiada alasan lagi untuk berasa was-was membuat amalan.
Jangan lupa, waktu haid ini juga adalah masa untuk kita mencuci telekung serta sejadah sebelum menggunakannya semula. Biar harum dan semerbak baunya. Tentu bersemangat untuk kembali bersolat nanti!


Ibu Kongsi Apa Yang Diamalkan & Makan Ketika Mengandung, Penting!

Apabila disahkan hamil, seorang ibu pasti mula mencari makanan atau suplemen kesihatan yang sesuai untuk diri sendiri dan juga bayi dalam kandungan. Selain mengamalkan gaya hidup sihat, ibu-ibu perlulah memastikan apa yang dimakan bersesuai dan tidak membahayakan kandungan.
Oleh itu, ibu-ibu di luar sana boleh mencuba atau mengamalkan apa yang dikongsi oleh Puan Nadia semasa proses kehamilannya. Jom kita tengok.

Baca juga: Berapa Lama ‘Gap’ Untuk Hamil Lagi? Ini Jawapan Pakar
IBU KONGSI APA YANG DIAMALKAN & MAKAN KETIKA MENGANDUNG
Berikut merupakan 7 jenis amalan dan makanan yang dititikberatkan oleh Puan Nadia. Tak salah kalau anda juga mahu mencuba.

1. FOLIC ACID

Masa dah kahwin baru ambil folic acid ni rupanya lagi elok kalau ambil folic acid ni dari sebelum kahwin. Bila kita amalkan folic acid ni kita dah kurangkan risiko keguguran, membantu tumbesaran janin dengan sempurna terutamanya pada saraf tunjang.
2. GANILIA SOFT GEL

Masa 1st chekup buka buku kandungan 8weeks kot tak silap doktor bagi supplement ni, makan smpai Nuh lahir. Ganilia ni yang bagusnya bagi saya la Alhamdulillah rasa bertenaga sepanjang hari dan proses perkumuhan lancar.
Itu yang telan juga Ganilia ni walaupun besar, untuk pastikan semuanya okay dan anak dalam kandungan dapat nutrisi yang baik daripada saya.
3. ENFAMAMA A+

Yang best enfamama ni, ada versi suam dan sejuk so macam saya yang payah nak minum susu ni, beli flav coklat buat dengan air cold lepas itu shake-shake sahaja.
Enfamama ni lengkap nutrients. Ada acid folic, DHA, iron dan macam-macam lagi termasuk la ada prebiotic. So dengan harapan kandungan akan lebih sihat. Makanan harian pun tak ada la khasiat sangat, saya tak suka sayur.
4. PATI DELIMA

Sejak amal gulsan pati delima ni, high blood memang cantik tak pernah low time pregnant Nuh lepastu tak ada masalah loya, muntah, mual, pening serta untuk mencantik dan menggebukan kulit bayi.
5. AIR KELAPA

Kandungan 8 bulan kot baru start minum air kelapa ni tiap-tiap hari. Banyak khasiatnya. Time Nuh keluar bersih tak ada banyak lendir or darah melekat dekat dia.
6. KAPSUL KELAPA

Siapa yang tak boleh minum minyak kelapa tu, beli yang kapsul macam ni. Orang kata untuk memudahkan proses bersalin, saya contraction 2j am je dari 4cm ke 10cm. Sapu juga dekat jalan bawah. Saya baru ambil ni masuk 8 bulan. Ambil awal lagi elok.
7. BUAH-BUAHAN

Ini memang fav kita masa pregnant Nuh. Banyak-banyak makan anggur untuk elakkan baby kuning. Nuh memang tak kena kuning.

Alhamdulillah lahirlah putera kami dengan sempurna. Bertabah dan berdoa jangan putus asa. Sentiasa percaya rezeki itu akan sampai bila tepat waktunya. InshaAllah.
Sumber: Facebook Nadia Ahmad Jani


Rebutlah Malam Lailatul Qadar Dengan Lakukan 19 Amalan Sunat Yang Dianjurkan Ini

Umum mengetahui, Lailatul Qadar adalah satu daripada malam-malam ganjil pada 10 malam terakhir Ramadan namun, tidak semua dalam kalangan kita bertuah dan dipilih oleh Allah untuk menyaksikan kemuliaan malam tersebut.
Memburu Lailatul Qadar yang merupakan sebuah malam yang lebih baik dari seribu bulan adalah satu perbuatan yang dituntut. Jadi, di bawah kami kongsikan 19 amalan malam Lailatul Qadar yang anda boleh lakukan untuk meraih pahala dan kebaikan.

Baca juga: Nampak Macam Tak Ada Apa-Apa, Rupanya Berdosa Upload Gambar Makanan Sebelum Berbuka!
19 AMALAN MALAM LAILATUL QADAR ANDA BOLEH LAKUKAN

Daripada Abdullah Ibn Umar R.anhuma beliau berkata bahawasanya Rasulullah S.A.W bersabda:

تَحَيَّنُوا لَيْلَةَ الْقَدْرِ فِي الْعَشْرِ الأَوَاخِرِ
Maksudnya: Carilah lailatul qadr itu pada 10 malam yang terakhir (bulan Ramadan). Riwayat Muslim (1165)
Berikut merupakan antara amalan pada malam Lailatul Qadar yang boleh dilakukan:
1. JANGAN MAKAN BANYAK
Makan ala kadar sahaja.
2. SUNGGUH SUNGGUH MULAKAN MALAM LAILATUL QADAR DENGAN TAUBAT
Jangan minta panjang umur dulu, Jangan minta murah rezeki dulu. Mulakan dengan taubat kepada dosa yang lepas. Taubat itu kembali kepada Allah dan mengaku kepada Allah. Kita meminta keampunan bagi mendekatkan diri dengan Allah Taala.
3. PERBANYAKKAN DOA
Ada setengah pandangan, malam Lailatul Qadar doa adalah lebih hebat daripada ibadat. Maka, perbanyakkan doa.
4. BERHADAPAN DENGAN ALLAH TAALA DENGAN SELURUH ANGGOTA
Kita menghadap Allah dengan penuh jiwa raga. Malam Lailatul Qadar khas untuk Allah sahaja. Jangan ada dalam hati kita selain daripada Allah.
Kadang kala rezeki kita sempit, mungkin kerana kurangnya pengampunan kita kepada Allah Taala.
5. JAUHKAN DIRI DARI KESERABUTAN DUNIA
Persediaan kuih dan segala apa sahaja persiapan buatlah lebih awal sebelum masuknya 10 malam terakhir Ramadan.
6. FOKUS KEPADA PERLAKSANAAN IBADAH
Fokus kepada menjiwai ibadat. Jangan fokus nak banyakkan ibadat. Nak habiskan ibadah dan baca al-Quran dengan banyak. Jangan fikir untuk habiskan tapi fikir bagaimana untuk melaksanakannya dengan keikhlasan.

7. IKHLAS BERDOA DAN QIAM
8. JAGA TUBUH BADAN UNTUK SENTIASA ADA DALAM KEADAAN BERSIH
9. SEMATKAN DALAM DIRI KEYAKINAN SETIAP KALI KITA DOA ALLAH TAALA TERIMA DOA KITA
Bila kita ada keyakinan, kita akan makin bersemangat untuk berdoa kerana kita tahu Allah itu maha menerima pada segala doa kita.
10. MEMPERBANYAKKAN DOA YANG NABI AJAR PADA AISYAH
Doa yang diajar Nabi pada malam Lailatul Qadar:
اللْهُمَّ إِنَّكَ عَفُوٌّ تُحِبُّ الْعَفْوَ فَاعْفُ عَنِّي
“Ya Allah, sesungguhnya Engkau Maha Pengampun dan amat suka akan keampunan, maka berikanlah keampunan kepadaku”
11. DOA PADA ALLAH DIREZEKIKAN DENGAN REZEKI YANG HALAL
12. DOA UNTUK ANAK KETURUNAN ZURIAT & PASANGAN
Masuk syurga seronok dengan pasangan dan ahli keluarga kita. Kita akan sedikit sedih kalau kita sahaja yang masuk syurga, maka berdoalah untuk pasangan dan anak anak kita supaya diampunkan dosa dan dimasukkan bersama dalam syurga.
13. BANYAK BERDOA KETIKA SUJUD (PANJANGKAN SUJUD)
Panjangkan sujud setakat yang mampu dan sebaik-baik doa itu adalah doa ketika sujud.
14. JANGAN SIA SIA KAN SATU DETIK PADA MALAM LAILATUL QADAR DENGAN KITA MELAKUKAN YANG LUAR DARI PENGABDIAN
Pastikan setiap detik pada malam itu untuk menguntungkan akhirat kita. Dapatkan rahmat Allah dan apa yang Allah hidangkan pada malam itu.

15. JANGAN TINGGAL BACA AL QURAN
Ambil al-Quran dan baca. Baca apa yang kita ingat. Walaupun Al-Ikhlas mahupun Al-Fatihah.
16. HIDUPKAN MALAM LAILATUL QADAR BERPANJANGAN SEHINGGA TERBIT MATAHARI .
17. JANGAN LUPA BERSYUKUR
18. JANGAN LUPA SEDEKAH
19. NIAT IKTIKAF DI MASJID
Nabi beriktikaf di masjid pada 10 akhir Ramadhan dan Nabi tidak keluar daripada masjid melainkan ada urusan. Amalan iktikaf juga disertai oleh para sahabat.
Semoga bermanfaat!
Sumber: Facebook Ummu Aqidah & Pejabat Mufti Wilayah Persekutuan


Amalan Malam Nisfu Sya’ban Untuk Doa Dimakbulkan, Jangan Lepaskan Peluang!

Malam Nisfu Sya’ban antara malam paling dinantikan-nantikan oleh semua umat Islam. Ini kerana tidak mahu melepaskan peluang merebut rahmat kurniaan Allah dengan cara beribadah seperti solat sunat, membaca al-Quran, berzikir, membaca doa nisfu Sya’ban dan lain-lain lagi dengan memanjatkan kesyukuran atas limpahan nikmat Allah yang tiada terhingga banyaknya.
Amalan malam Nisfu Sya’ban yang dilakukan membawa kepada keredhaan Allah dan keampunan adalah sunat atau mustahab hukumnya.

Baca juga: Doa Selepas Solat Fardhu Beserta Maksud. Ringkas & Senang Ingat
AMALAN MALAM NISFU SYA’BAN, JANGAN LEPASKAN PELUANG
Daripada Abu Musa al-Asy’ari RA, bahawa Nabi SAW bersabda:

إِنَّ اللَّهَ لَيَطَّلِعُ فِي لَيْلَةِ النِّصْفِ مِنْ شَعْبَانَ فَيَغْفِرُ لِجَمِيعِ خَلْقِهِ إِلَّا لِمُشْرِكٍ أَوْ مُشَاحِنٍ

Maksudnya: “Sesungguhnya Allah SWT melihat pada malam nisfu Sya’ban kemudian mengampunkan semua makhluk-Nya kecuali orang yang syirik dan juga orang yang bermusuhan”. [Riwayat Ibn Majah, no. Hadith 1380] Imam al-Zahabi mengatakan hadith ini dhaif disebabkan terdapat pada sanadnya Ibn Lahi’ah. [Lihat: Talkhis al-‘ilal al-Mutanihiyah, 184]

DOA NISFU SYABAN

KEMULIAAN MALAM NISFU SYA’BAN
1. DITURUNKAN KEAMPUNAN
Nabi Muhammad SAW Bersabda: Sesungguhnya Allah memandang hamba-Nya pada malam Nisfu Sya’ban dan mengampuni mereka kecuali yang musyrik dan pendendam. (Hadits sahih Riwayat Ibnu Majah)
2. DOA DIKABULKAN:
Imam Syafi’i mengatakan: Saya pernah mendengar khabar bahawa Nabi Muhammad SAW mengatakan 5 malam doa tidak ditolak Allah iaitu malam 1 Rejab, malam Nisfu Sya’ban, malam Aidilfitri, malam Aidil Adha dan malam Jumaat.
3. MALAM PENETAPAN NASIB MANUSIA DI LAUHUL MAHFUDZ

Semoga kita sentiasa dalam golongan yang dicintai Allah SWT. Amin…
Sumber: Pejabat Mufti & Ustazah Halimah Alaydrus


Ini 6 Amalan Rasulullah SAW Sebelum Tidur Yang Anda Boleh Cuba, Baru Lebih Lena

Amalan Rasulullah sebelum tidur boleh dijadikan ibadah sunat untuk umat Islam. Beberapa amalan sederhana yang Baginda terapkan dapat memberi nilai positif.
Berikut kami kongsikan 6 amalan yang sering dilakukan oleh Rasulullah. Anda juga boleh cuba amalkan.

Baca juga: Ramai Yang Dah Buat Tapi Sebenarnya Ini Hukum Telan Air Mani Suami
AMALAN RASULULLAH SEBELUM TIDUR, BOLEH CUBA!

1. MEMBACA 2 AYAT TERAKHIR SURAH AL-BAQARAH

Nabi SAW mengajarkan umatnya agar membaca dua ayat terakhir daripada Surah Al-Baqarah. Daripada Abu Huraira RA bahawa Nabi SAW bersabda:
مَنْ قَرَأَ بِالْآيَتَيْنِ مِنْ آخِرِ سُورَةِ الْبَقَرَةِ فِي لَيْلَةٍ كَفَتَاهُ
Maksudnya: “Sesiapa yang membaca dua ayat terakhir Surah Al-Baqarah pada malam hari, maka ia sudah cukup.” – (Hadis Riwayat Al-Bukhari, 5009)
2. BARING PADA SISI KANAN
Selain memberi manfaat untuk jantung, tidur pada sisi kanan sangat digalakkan dalam Islam kerana ia boleh memudahkan seseorang untuk bangun solat pada waktu malam.
Berdasarkan hadis Nabi Muhammad SAW:
“Berbaringlah di atas rusuk kananmu.” – (Hadis Riwayat Al-Bukhari dan Muslim).
3. MEMBACA 3 QUL
Berdasarkan hadis Nabi SAW daripada `Aisyah RA:
أَنَّ النَّبِيَّ صلى الله عليه وسلم كَانَ إِذَا أَوَى إِلَى فِرَاشِهِ كُلَّ لَيْلَةٍ جَمَعَ كَفَّيْهِ ثُمَّ نَفَثَ فِيهِمَا فَقَرَأَ فِيهِمَا {قُلْ هُوَ اللَّهُ أَحَدٌ} وَ{قُلْ أَعُوذُ بِرَبِّ الْفَلَقِ} وَ{قُلْ أَعُوذُ بِرَبِّ النَّاسِ} ثُمَّ يَمْسَحُ بِهِمَا مَا اسْتَطَاعَ مِنْ جَسَدِهِ يَبْدَأُ بِهِمَا عَلَى رَأْسِهِ وَوَجْهِهِ وَمَا أَقْبَلَ مِنْ جَسَدِهِ يَفْعَلُ ذَلِكَ ثَلاَثَ مَرَّاتٍ
Maksudnya: “Adalah Nabi SAW jika ingin tidur pada setiap malam akan menadah tangannya lalu dihembuskan pada keduanya dan dibacakan padanya Surah al-Ikhlas, al-Falaq dan al-Naas kemudian Baginda menyapu pada kedua tapak tangannya itu ke bahagian badan (yang boleh dicapai) dimulai dengannya pada bahagian kepala sebanyak tiga kali.” – (Hadis Riwayat al-Bukhari, 5017)

4. BACA DOA TIDUR
Doa tidur dikhususkan untuk mendapatkan tidur yang lena tanpa sebarang gangguan manusia atau jin.
Dari Hudzaifah, ia berkata, “Apabila Nabi SAW hendak tidur, beliau mengucapkan:
 ‘Bismika allahumma amuutu wa ahya (Dengan nama Mu, Ya Allah aku ma ti dan aku hidup).’
Dan apabila bangun tidur, beliau mengucapkan: “Alhamdulillahilladzii ahyaana ba’da maa amatana wailaihi nusyur (Segala puji bagi Allah yang telah menghidupkan kami setelah mematikan kami, dan kepada Nya lah tempat kembali).” – (Hadis Riwayat Bukhari)
5. BERWUDUK SEBELUM TIDUR
Rasulullah SAW bersabda:
إِذَا أَتَيْتَ مَضْجَعَكَ فَتَوَضَّأْ وُضُوءَكَ لِلصَّلاَةِ
Maksudnya: “Jika kamu mendatangi tempat pembaringanmu, maka berwuduklah seperti mana wudukmu untuk melakukan solat.” – [Hadis Riwayat Al-Bukhari (247), Muslim (2710) & Abu Daud (5046)]
6. MENGIBAS TILAM SEBELUM BARING
Anda digalakkan untuk mengibas tempat tidur kerana risau akan mendatangkan kemudaratan seperti haiwan berbisa iaitu ular dan kala jengking, hama, serangga kecil dan sebagainya.
Riwayat daripada Abu Hurairah RA, bahawa Nabi SAW bersabda:
إِذَا أَوَى أَحَدُكُمْ إِلَى فِرَاشِهِ، فَلْيَأْخُذْ دَاخِلَةَ إِزَارِهِ، فَلْيَنْفُضْ بِهَا فِرَاشَهُ، وَلْيُسَمِّ اللهَ، فَإِنَّهُ لَا يَعْلَمُ مَا خَلَفَهُ بَعْدَهُ عَلَى فِرَاشِهِ، فَإِذَا أَرَادَ أَنْ يَضْطَجِعَ، فَلْيَضْطَجِعْ عَلَى شِقِّهِ الْأَيْمَنِ، وَلْيَقُلْ : سُبْحَانَكَ اللهُمَّ رَبِّي بِكَ وَضَعْتُ جَنْبِي، وَبِكَ أَرْفَعُهُ، إِنْ أَمْسَكْتَ نَفْسِي، فَاغْفِرْ لَهَا، وَإِنْ أَرْسَلْتَهَا فَاحْفَظْهَا بِمَا تَحْفَظُ بِهِ عِبَادَكَ الصَّالِحِينَ
Maksudnya: “Sekiranya salah seorang daripada kamu mendatangi tempat tidurnya, hendaklah dia mengambil (memegang) bahagian dalam kainnya, kemudian mengibas tempat tidurnya dengan kain tersebut serta sebutlah nama Allah (iaitu membaca Bismillah), kerana sesungguhnya tidak ada seorang pun yang tahu apa yang terjadi setelah dia meninggalkan tempat tidurnya.”
Jangan lupa amalkan ya!
Baca juga: Sebelum Minta Cerai, Ini Cara Isteri Boleh Cuba Untuk Tegur Suami Kalau Tak Solat
Sumber: Aku Muslim & Merdeka


Nak Isi Masa Sebelum Masuknya Waktu Solat Subuh? Ini 5 Amalan Anda Boleh Lakukan!

Sebenarnya bukan mudah seseorang itu untuk bangun dari tidur sebelum masuknya waktu solat Subuh. Namun, sekiranya anda sudah terjaga, terdapat beberapa amalan sebelum solat Subuh yang boleh dilakukan bagi mengisi masa yang terluang itu.
Melalui perkongsian dari Ustaz Khairul Anuar Basri, 5 amalan ini amatlah bagus dilakukan sementara menunggu masuknya waktu solat Subuh. Malah, terdapat juga amalan yang sesuai dikerjakan oleh wanita yang sedang haid. Jom lihat!

Baca juga: Doa Pendek Yang Mustajab, Merangkumi 10 Perkara Penting. Subhanallah!
INI 5 AMALAN YANG BOLEH DILAKUKAN SEBELUM SOLAT SUBUH
Gambar hiasan: Google.

Mungkin ada sesetengah di antara kita yang tercari-cari, apakah amalan yang baik dilakukan kalau kita bangun lebih awal daripada masuknya waktu Subuh? Berikut adalah 5 amalan yang sangat bagus dilakukan sebagai mengisi waktu sementara menunggu azan Subuh dilaungkan.

AMALAN SEBELUM SOLAT SUBUH YANG BOLEH ANDA LAKUKAN
Gambar hiasan: Google.
1. SOLAT TAHAJJUD
Ini amalan yang paling utama dilakukan kerana solat tahajjud perlu kepada waktu khusus iaitu pada waktu 1/3 malam yang terakhir selepas bangun dari tidur.
Firman Allah SWT:
وَمِنَ الَّيْلِ فَتَهَجَّدْ بِهٖ نَافِلَةً لَّكَۖ عَسٰٓى اَنْ يَّبْعَثَكَ رَبُّكَ مَقَامًا مَّحْمُوْدًا
“Dan pada sebahagian daripada waktu malam, lakukanlah Solat Tahajjud (sebagai suatu ibadah) tambahan bagimu, mudah-mudahan Tuhanmu akan mengangkatmu darjatmu ke tempat yang terpuji”. [Surah Al-Isra’ ayat 79]
2. BANYAKKAN BERDOA
Ini juga amalan yang sangat tinggi nilainya. Jika solat memerlukan diri suci dari hadas kecil dan besar, doa tidak memerlukan itu semua. Orang perempuan yang sedang haid pun boleh bangun berdoa di waktu 1/3 malam yang terakhir.
Sabda Rasulullah SAW:
يَنْزِلُ رَبُّنَا تَبَارَكَ وَتَعَالَى كُلَّ لَيْلَةٍ إِلَى السَّمَاءِ الدُّنْيَا حِينَ يَبْقَى ثُلُثُ اللَّيْلِ الآخِرُ يَقُولُ: مَنْ يَدْعُونِي، فَأَسْتَجِيبَ لَهُ مَنْ يَسْأَلُنِي فَأُعْطِيَهُ، مَنْ يَسْتَغْفِرُنِي فَأَغْفِرَ لَهُ
“Tuhan yang Maha Berkat dan Maha Tinggi turun setiap malam ke langit dunia sewaktu masa berbaki sepertiga malam terakhir dan berfirman:
“Barangsiapa yang berdoa kepadaKu, nescaya Aku akan perkenankan baginya. Barangsiapa yang meminta kepadaKu nescaya aku akan memberikan (apa yang dipinta) kepadanya. Barangsiapa yang meminta pengampunan daripadaKu, nescaya Aku akan mengampuninya.” [Riwayat Al-Bukhari (1145)]
3. MEMBACA AL-QURAN
Ini ibadah yang sangat baik. Membaca Al-Quran akan memberi ketenangan di dunia, teman di dalam kubur dan syafaat di hari akhirat.
Sabda Rasulullah SAW:
يَجِيءُ الْقُرْآنُ يَوْمَ الْقِيَامَةِ كَالرَّجُلِ الشَّاحِبِ , فَيَقُولُ : أَنَا الَّذِي أَسْهَرْتُ لَيْلَكَ ، وَأَظْمَأْتُ نَهَارَكَ
“Al-Quran datang pada hari kiamat seperti seorang lelaki yang kekuningan tubuhnya lalu dia berkata:
“Akulah yang menyebabkan engkau bangun malam dan menyebabkan engkau dahaga di siang harimu.” [Riwayat Imam Ahmad (22976), Ibnu Majah (3781) dan Al-Tabarani (5764)]
4. BERZIKIR KEPADA ALLAH SWT
Gambar hiasan: Google.
Zikir itu maksudnya mengingati Allah. Mengingati Allah itu akan menyebabkan hati menjadi tenang. Boleh pilih zikir-zikir yang warid daripada Rasulullah SAW untuk diamalkan sebagai mengisi waktu di waktu pagi.
Firman Allah SWT:
وَاذْكُر رَّبَّكَ فِي نَفْسِكَ تَضَرُّعًا وَخِيفَةً
“Dan ingatlah akan Tuhan kamu dalam diri kamu secara rendah diri dan penuh rasa takut.” [Surah Al-A’raaf ayat 205]
5. BANYAKKAN ISTIGHFAR
Istighfar ialah memohon kepada Allah untuk mengampunkan segala dosa-dosa kita. Waktu 1/3 malam yang terakhir juga dikenali sebagai waktu sahur. Banyakkan istighfar di waktu sahur kerana khasiatnya sangat banyak.
Nabi SAW bersabda :
مَنْ لَزِمَ الِاسْتِغْفَارَ، جَعَلَ اللَّهُ لَهُ مِنْ كُلِّ ضِيقٍ مَخْرَجًا، وَمِنْ كُلِّ هَمٍّ فَرَجًا، وَرَزَقَهُ مِنْ حَيْثُ لَا يَحْتَسِبُ
“Barangsiapa yang melazimi (sentiasa) istighfar, Allah SWT menjadikan untuknya bagi setiap kesempitan itu jalan keluar, setiap kebimbangan itu kelapangan dan Allah juga mengurniakan kepadanya rezeki dari arah yang tidak disangka-sangka”.[Riwayat Abu Daud (1518)]
Begitulah sedikit sebanyak amalan yang baik dilakukan bila kita bangun awal sebelum masuknya waktu Subuh. Semoga bermanfaat.
Sumber: Facebook Khairul Anuar Basri


6 Amalan Sunat Menghidupkan Malam Raya Aidilfitri Di Rumah

AMALAN SUNAT MALAM RAYA
Bagaimana cara menyambut Hari Raya Aidilfitri dan menghidupkan malam Hari Raya dengan amalan-amalan yang selari dengan sunnah?

Dalam sebuah artikel oleh Laman Web Rasmi Pejabat Mufti Wilayah Persekutuan, cara yang paling baik untuk menutup lembaran Ramadhan adalah dengan perkara-perkara ketaatan seperti solat berjemaah, solat sunat, membaca Al-Quran, bertasbih, istighfar, bertakbir dan sebagainya.
Di sini dikongsikan beberapa amalan sunat malam raya yang boleh dijadikan panduan:

6 Amalan Sunat Malam Raya & Menghidupkan Hari Raya Aidilfitri Di Rumah
1. Solat Berjemaah
Hadirlah solat berjemaah di masjid atau surau khususnya solat isyak dan subuh.

Imarahkan dan meriahkan rumah Allah dengan ibadah.
Jadikan sepertimana di bulan Ramadhan.
2. Bertakbir
Hiasilah malam hari raya dengan bertakbir. Inilah syiar yang perlu sentiasa diamalkan dan jangan ditinggalkan.
Menurut 1 Hari 1 Hadis, terdapat sebuah hadis yang berbunyi:
عَنْ حَفْصَةَ عَنْ أُمِّ عَطِيَّةَ قَالَتْ كُنَّا نُؤْمَرُ أَنْ نَخْرُجَ يَوْمَ الْعِيدِ حَتَّى نُخْرِجَ الْبِكْرَ مِنْ خِدْرِهَا حَتَّى نُخْرِجَ الْحُيَّضَ فَيَكُنَّ خَلْفَ النَّاسِ فَيُكَبِّرْنَ بِتَكْبِيرِهِمْ وَيَدْعُونَ بِدُعَائِهِمْ يَرْجُونَ بَرَكَةَ ذَلِكَ الْيَوْمِ وَطُهْرَتَهُ
Daripada Hafshah RA daripada Ummu Athiyyah berkata,
“Pada hari Raya Aidil kami diperintahkan untuk keluar sehingga kami mengajak anak-anak gadis dari biliknya dan juga para wanita yang sedang haid. Mereka duduk di belakang barisan laki-laki dan mengucapkan takbir mengikuti takbir laki-laki, dan berdoa mengikuti doanya laki-laki dengan mengharap barakah dan kesucian hari raya tersebut.” (Sahih Bukhari No: 298) Dar Ibn Kathir. Status: Hadis Sahih
3. Solat Malam
Bangun 1/3 malam dan lakukan solat sunat. Penuhkan dengan ibadah-ibadah ketaatan yang lain seperti membaca Al-Quran, berzikir, bertasbih dan berdoa.
4. Mohon Keampunan
Mohon pada Allah agar Allah memberikan pengampunan dan berdoa agar dipertemukan kembali dengan Ramadhan yang akan datang.
5. Memenuhi Masa Dengan Perkara Berfaedah
Jangan cemari malam hari raya dengan perkara-perkara yang lalai dan tidak mendatangkan faedah.
Walaupun tahun ini kita tidak dapat berhimpun beramai-ramai seperti biasa di masjid atau surau, namun jadikan perhimpunan disatu sudut dalam rumah kita untuk bertakbir dan menunaikan solat sunat hari raya bersama keluarga.
6. Bersedekah Antara amalan lain Rasulullah di pagi hari raya adalah bersedekah.
عَنْ ابْنِ عَبَّاسٍ أَنَّ النَّبِيَّ صَلَّى اللَّهُ عَلَيْهِ وَسَلَّمَ صَلَّى يَوْمَ الْفِطْرِ رَكْعَتَيْنِ لَمْ يُصَلِّ قَبْلَهَا وَلَا بَعْدَهَا ثُمَّ أَتَى النِّسَاءَ وَمَعَهُ بِلَالٌ فَأَمَرَهُنَّ بِالصَّدَقَةِ فَجَعَلْنَ يُلْقِينَ تُلْقِي الْمَرْأَةُ خُرْصَهَا وَسِخَابَهَا
Daripada Ibnu Abbas RA, bahawa Rasulullah SAW melaksanakan solat Hari Raya Aidil Fitri dua rakaat dan tidak solat sebelum atau sesudahnya. Kemudian baginda mendatangi para wanita dan memerintahkan mereka untuk bersedekah. Maka para wanita memberikan sedekah hingga ada seorang wanita yang memberikan anting dan kalungnya.” (Sahih Bukhari No: 921). Dar Ibn Kathir.
Status: Hadis Sahih
Baca juga: 10 Doa Pilihan Daripada Al-Quran & Hadis
Lain-lain Amalan Sunnah Pada Malam & Hari Raya Aidilfitri
Berikut dikongsikan Nota Panduan Ringkas Solat Sunat Aidilfitri Beserta Amalan-amalan Sunat oleh Jabatan Agama Islam Selangor (JAIS):

Muat turun PDF di sini: https://www.jais.gov.my/


8 Amalan Sunnah Menyambut Hari Raya Aidil Adha Di Rumah

AMALAN SUNNAH HARI RAYA AIDIL ADHA
Tidak lama lagi kita bakal menyambut Hari Raya Aidil Adha.

Umumnya mungkin ramai tahu betapa istimewanya hari ini bagi umat Islam dan pengertiannya serta kepentingan pelaksanannya, kerana disebutkan bahawa tidak ada ibadah yang paling disukai oleh Allah pada Hari Raya Aidil Adha selain ibadah korban.
Nabi Muhammad SAW telah bersabda:

“Tiada sesuatu amalan anak Adam di hari Nahar (Hari Raya Korban) yang lebih disukai Allah selain menyembelih haiwan korban.Sesungguhnya haiwan itu akan datang pada hari kiamat (sebagai saksi) dengan cukup segala tubuh anggota, cukup bulunya, tanduknya, dan kuku-kukunya. Dan sesungguhnya darah haiwan korban telah terletak pada suatu tempat di sisi Allah SWT. sebelum mengalir ke tanah. Kerana itu berbahagialah dirimu dengannya.”

(Hadis Riwayat Tirmizi, Ibnu Majah dan Hakim)
Walaupun kita tidak dapat berkumpul di masjid dan menghadiri upacara korban serta bergotong-royong seperti biasa, kita masih boleh menghidupkan Hari Raya Aidil Adha dengan amalan sunnah di rumah.
Berikut dikongsikan antara amalan sunnah yang boleh dilakukan ketika sambutan Hari Raya Aidiladha dalam tempoh PKP ini.

Kredit Foto : katamalaysia.my
8 Contoh Amalan Sunnah Hari Raya Aidil Adha Dalam Tempoh PKP
1. Banyakkan Bertakbir, Bertahmid dan Bertasbih
Antara amalan sunnah yang sering ditekankan oleh Rasulullah S.A.W ketika tibanya Hari Raya Aidil Adha ialah memperbanyakkan lafaz takbir, tahmid, dan tahlil bermula dari malam 10 Zulhijjah hingga terbenam matahari pada 13 Zulhijjah (Takbir Muqayyad).
Ia bertepatan dengan hadis Nabi Muhammad SAW yang bermaksud :
“Hiasilah hari raya (Aildilfitri dan Aldiladha) kamu dengan takbir, tahlil, tahmid dan taqdis (mengingati dan mengagungkan Allah).” (Hadis riwayat al-Thabrani).

2. Mandi Sunat Aidil Adha Pada Waktu Pagi
Setiap kali Hari Raya menjelma, kita digalakkan untuk mandi sunat di pagi hari. Niat mandi sunat adalah seperti berikut :
Niat Mandi Sunat Hari Raya Aidiladha:
نَوَيْتُ الْغُسْلَ مِنْ يَوْمِ عِيدِ اْلاَضْحَى سُنَّةً لِلَّهِ تَعَالَى
Maksud : Sahaja aku berniat mandi sunat Aidiladha kerana Allah Ta’ala
Ibadah lain yang sunat dilakukan ketika Hari Raya Aidil Adha ialah :
3. Memakai Pakaian Terbaik
Tidak semestinya pakaian baru, tetapi kita digalakkan memakai pakaian yang terbaik yang kita ada dan bersih sebagai tanda meraikan hari kebesaran ini.
4. Berwangi-wangian
Membersihkan diri serta memakai wangi-wangian.
Buat wanita, cukup sekadar membersihkan badan serta menghilangkan bau-bauan.
5. Mendirikan Solat Sunat Aidil Adha
Mendirikan solat sunat Aidil Adha serta mendengar khutbah dengan penuh penghayatan.
Bagi yang berpeluang menunaikan solat sunat di masjid dalam tempoh PKP, anda digalakkan melalui jalan berbeza ketika pergi dan pulang dari solat sunat berjemaah di masjid.
Lebih afdhal jika berjalan kaki sekiranya masjid terletak tidak jauh dari rumah.
Baca juga: Cara Solat Sunat Aidiladha, Niat & Teks Khutbah 2021 – JAKIM
6. Menjamah Makanan Selepas Solat Hari Raya Haji
Menjamah makanan dan minuman sebaik solat sunat Aidil Adha dilaksanakan.
Berbeza dengan solat sunat Aidilfitri, di mana kita disunatkan menjamah makanan sebelum menunaikan solat sunat.
7. Bermaafan
Saling bermaaf-maafan dan memohon keampunan sesama ahli keluarga.
8. Bersedekah
Memperbanyakkan bersedekah kepada golongan yang memerlukan.

Dalam menyambut Hari Raya Aidil Adha di dalam kesederhanaan, ia bukan penghalang bagi kita untuk menghidupkan hari mulia ini dengan memperbanyakkan amalan sunnah.
Amalan sunnah sangat dianjurkan sebagai tanda kesyukuran kita kepada Allah.
Semoga dengan memperbanyakkan amalan pada Hari Raya Aidil Adha kali ini dapat mendekatkan kita dengan Allah di samping mengeratkan hubungan silaturrahim dengan seisi keluarga.
Sumber :

Amalan Sunat Aidil Adha oleh JAKIM
https://ms-my.facebook.com/MyJAKIMmalaysia/posts/amalan-sunat-pagi-aidil-adha/


Amalan Tidur ‘Qailullah’ Bantu Kekal Bertenaga Sepanjang Hari

‘Ya Allah, mengantuknya hari ni, baru pukul 12..lambatnya nak balik..”
Bila mengantuk ketika di pejabat, kita akan tahan saja mata kan? Lagi-lagi waktu tengah hari, mengantuknya lain macam! Nak tidur sekejab kerja banyak nak disiapkan. Terpaksalah tahan mata sampailah waktu lunch. Bila waktu lunch, perut pula dah berbunyi mintak diisi, terus hilang rasa mengantuk.

Foto: iStock
Tapi, tahukah anda tentang kepentingan tidur sekejab atau Qailullah sebelum zohor? Adakah anda mengamalkannya? Jika anda tidak mengamalkannya, mungkin selepas mengetahui manfaatnya anda akan mulakan Qailullah setiap hari.

Nora amalkan tidur sekejab sebelum zohor
Baru-baru ini penyanyi terkenal Nora Ariffin telah memuat naik satu posting dilaman Instagramnya berkongsikan amalannya mengamalkan Qailullah.

Petang-petang begini ada yang suka Qailullah tidur sekejab ‘sebelum’ zohor. Lepas zohor, sambung berzikir… Amalan ahli ibadah zaman-zaman dahulu. Mungkin sekarang dah jarang kot. Lepastu minum teh.

View this post on Instagram

Petang- petang begini ada yg suka Kailulllah tidur sekejap ‘sebelum’ zohor. Lepas zohor, sambung berzikir….amalan ahli ibadah zaman2 dulu. Mungkin skrg dah jarang kot. Lepas tu minum teh.???.
A post shared by  NORA ARIFFIN (@itsnoraariffin) on Jan 6, 2019 at 11:23pm PST

4 Perkara Mengenai Qailullah
1. 1 minit Qailullah bersamaan 45 minit waktu tidur malam
Qailulah (القيلولة) bermaksud tidur sebentar pada pertengahan siang hari selama 20 hingga 30 minit sebelum masuknya waktu solat Zohor. Kalau anda nak tahu,  1 minit Qailullah kualitinya bersamaan dengan 45 minit waktu tidur kita di waktu malam.
2. Memudahkan untuk bangun malam
Qailullah pada waktu tengah hari akan memudahkan anda untuk bangun malam dan berqiamulail. Ini kerana, tidur sebentar ini bukan sahaja dapat memperbetulkan kualiti tidur seseorang malah ia memberi kesegaran yang sama seperti sebelum kita tidur, pada tahap neuro-kognitif.
Foto: jobkartel.com
3. Manusia perlu rehat 6 hingga 8 jam
Menurut kajian, manusia perlu berehat setelah 6 hingga 8 jam berjaga. Kebiasaannya, kita sebagai umat Islam akan bangun seawal jam 5.30 pagi untuk solat Subuh. Jika dikira dari waktu Subuh hingga jam 12 tengah hari, ia sudah cukup 7 hingga 8 jam kita berjaga. Jadi, Qailullah amat sesuai dengan fitrah badan manusia.
4. Perubahan mendadak
Menurut pengamal Qailullah, sebaik bangkit dari Qailullah, anda mungkin akan rasa pening sedikit selama 5 hingga 20 minit. Tetapi, selepas itu, anda akan mendapati perubahan mendadak dari segi emosi, kecerdasan dan fokus.
Sabda Rasulullah SAW
Riwayat ai-Tabrani:
“Lakukanlah Qailullah kerana sesungguhnya syaitan itu tidak berani Qailullah.”
Hadis juga ada menyebut:
“Syaitan tidak melakukan Qailullah, oleh itu orang-orang mukmin yang melakukan Qailullah atau tidur sejenak sebelum Zohor selama 10 hingga 40 minit akan memperolehi kerehatan yang cukup, sehingga membolehkannya melakukan ibadat dengan sempurna sepanjang hari.”
Waktu tidur yang dilarang dalam Islam
Mungkin semua daripada anda sudah tahu, ada waktu yang tertentu dilarang tidur dalam Islam kan? Waktu tersebut ialah Hailulah dan Ailulah.
Hailulah adalah tidur sehabis solah Subuh. Tidur selepas Subuh dilarang kerana dapat menghalang kita daripada mendapat rezeki yang Allah turunkan pada pagi hari.
Manakalah, Ailulah pula tidur selepas melaksanakan solat Asar. Waktu ini dilarang kerana ia membolehkan anda dijangkita pelbagai jenis penyakit seperti gila, sesak nafas, gelisah dan murung.
Kesimpulannya, tidak kiralah anda seorang yang bekerjaya mahupun suri rumah, anda boleh Qailullah untuk mendapatkan kesegaran badan yang berpanjangan.


Amalan Wanita Ketika Haid Di Bulan Ramadhan & Lailatul Qadar – Mufti WP

Tibanya bulan Ramadhan yang mulia ini, tentulah umat Islam semua seronok dan berkobar-kobar nak meningkatkan amal ibadah.
Ini kerana, Allah telah menjanjikan ganjaran yang berlipat kali ganda pada bulan ini, terutamanya dengan adanya Lailatul Qadar yang dikenali sebagai Malam Seribu Bulan.

Sebagai wanita, keuzuran seperti haid dan nifas bukanlah kekangan bagi kita merebut ganjaran yang ditawarkan Allah SWT dalam bulan Ramadhan.
Jom ulangkaji lebih lanjut tentang Amalan Wanita Ketika Haid Di Bulan Ramadhan berdasarkan IRSYAD AL-FATWA KHAS RAMADHAN SIRI KE 136 : AMALAN WANITA HAID DI BULAN RAMADHAN oleh Pejabat Mufti Wilayah Persekutuan ini.

Foto Kredit: tentantes.com.br

Amalan Wanita Ketika Haid Di Bulan Ramadhan
Soalan:
Assalamu’alaikum Ustaz, apakah hukum bagi wanita yang datang haid jika beliau membaca al-Quran atau ma’tsurat?
Bolehkah membaca ayat-ayat lazim?
Bolehkah dibaca secara zahir dengan niat zikir?
Soalan kedua, apakah amalan yang boleh dilakukan oleh wanita haid di bulan Ramadhan dan jika bertemu dengan Lailatul Qadar?
Jawapan:
Wa’alaikumussalam w.b.t
Alhamdulillah segala puji dan syukur kami panjatkan kepada Allah S.W.T.
Selawat dan salam kami ucapkan ke atas junjungan besar Nabi Muhammad S.A.W, para isteri dan keluarga baginda, para sahabat, seterusnya golongan yang mengikuti jejak langkah baginda sehingga hari kiamat.

Bolehkah Wanita Haid Membaca Al-Quran?
Para ulama berbeza pandangan dalam isu bolehkah seorang wanita yang dalam keadaan haid itu membaca al-Quran?
Kami ringkaskan pandangan tersebut seperti berikut:
Pertama : HARAM. Inilah pendapat jumhur fuqaha’. Mereka melarang wanita membaca al-Qur’an ketika dalam keadaan haid dan sedang berjunub berdasarkan kepada hadis daripada Ibn Umar R.A bahawa Rasulullah S.A.W bersabda:
لاَ تَقْرَأ الْحَائِضُ وَلاَ الْجُنُبُ شَيْئًا مِنَ الْقُرْآنِ
Maksudnya: Tidak dibolehkan wanita dalam haid dan yang berjunub membaca walau sedikit daripada al-Qur’an.”
Riwayat al-Tirmizi (131)
Hadith ini dhaif di sisi sebahagian ahli ilmu kerana sebahagian riwayatnya Ismail bin Ayyash dari golongan Hijaz dan riwayatnya daripada mereka adalah dhaif.
Kedua : HARUS. Inilah pendapat ulama’ Malikiyyah mengikut riwayat yang sahih iaitu DIBOLEHKAN untuk memegang al-Qur’an bagi wanita yang haid dan dibolehkan juga untuk membacanya dengan tujuan mengajar dan belajar.
Kelonggaran ini hanya diberikan kepada wanita yang dalam keadaan haid sahaja dan bukannya yang sedang berjunub.
Ini kerana, hari-hari kedatangan haid itu berlangsung dalam tempoh yang lama. Maka, jika mereka dilarang membaca al-Qur’an, dibimbangi hafazan al-Qur’an mereka akan terluput. Sedangkan, berzikir kepada Allah SWT adalah dibolehkan kepada wanita-wanita yang sedang dalam haid.
Inilah juga pendapat tokoh ulama’ silam seperti Imam al-Bukhari, Imam Ibn Jarir al-Tabari, Ibn al-Munzir, al-Zahiryyah, al-Syaukani, al-San’ani, al-Sya’bi, pendapat Imam al-Syafi’i dalam qaul qadim yang telah dinukilkan oleh Abu Tsaur. Antara ulama’ masa kini yang berpegang dengan keharusannya adalah Syeikh Muhammad Soleh al-Uthaymeen, Syeikh al-Azhar Ali Tantawi. Lihat Tawdhih al-Ahkam min Bulugh al-Maram, Syeikh Abdullah al-Bassam (1/461)
Antara kenyataan mereka:
Syeikh al-Dusuqi al-Maliki berkata : “Tidak ditegah dengan sebab haid membaca al-Qur’an dalam keadaan adanya darah sekalipun telah berlaku janabah sebelum itu.” – Lihat Hasyiyah ala al-Syarh al-Kabir al-Dardir (1/284)
Syeikh Salih Abd al-Sami’ al-Abi berkata : “Tidak ditegah dengan sebab haid membaca al-Qur’an tanpa menyentuh Qur’an.” Lihat Jawahir al-Iklil (1/32)
Imam Al-Mardawi al-Hanbali berkata : “Ditegah wanta haid daripada membaca al-Quran secara mutlak dan inilah yang sahih dalam mazhab Hanbali tetapi ada pendapat menyatakan tidak ditegah. Inilah yang dipilih oleh Syeikh Taqiyuddin Ibn Taimiyyah” Lihat al-Insaf (1/347)
Malah, dalam masalah wanita yang sedang dalam nifas juga, dibolehkan untuk membaca al-Qur’an sebagaimana fatwa Syeikh al-Islam Ibn Taimiyyah : “Membaca al-Qur’an bagi wanita nifas dibolehkan jika dia khuatir akan boleh lupa bacaan al-Qur’an dengan sebab lamanya tempoh masa nifas tersebut. Tetapi, jika dia yakin bahawa dia tidak melupakan bacaan al-Qur’an tersebut, maka tidak perlu dia membacanya.” Lihat Majmu’ al-Fatawa, Syeikh Ibn Taimiyyah, 1/636).
Kami menyatakan, bahawa secara tuntasnya membaca al-Quran dalam bentuk zikir-zikir dan juga doa TIDAK termasuk dalam perkara yang dilarang ke atas orang perempuan yang datang haid.
Ini seperti

membaca doa menaiki kenderaan,
mengucapkan istirja’ ketika mendengar musibah,
membaca doa-doa yang ma’tsur daripada al-Quran sebagai zikir seperti pembacaan zikir-zikir pagi dan petang, dan seumpamanya.

Contoh Cadangan Amalan Wanita Ketika Haid Di Bulan Ramadhan
Berkenaan dengan amalan yang boleh dilakukan oleh wanita haid di dalam bulan Ramadhan, kami nyatakan cadangan amalan seperti berikut:
1. Banyakkan Sedekah
Seperti yang diketahui, amalan sedekah di dalam bulan Ramadhan mempunyai ganjaran yang amat besar di sisi Allah S.W.T. Dalam isu sedekah, tidak disyaratkan bagi seseorang itu akan suci dari sebarang hadas.
Justeru, seseorang wanita meskipun berada dalam keadaan haid masih boleh mendapat ganjaran pahala bersedekah ini di dalam bulan Ramadhan dengan kadar yang termampu.
Foto Kredit: peopleindiafoundations.com
2. Perbanyakkan Doa dan Zikir
Bagi orang perempuan yang haid, mereka digalakkan untuk membaca doa-doa dan juga zikir-zikir semasa berada di dalam bulan Ramadhan.
Antaranya adalah seperti yang dianjurkan dalam sebuah riwayat daripada A’isyah R.Anha beliau berkata:
يَا رَسُولَ اللَّهِ أَرَأَيْتَ إِنْ وَافَقْتُ لَيْلَةَ الْقَدْرِ مَا أَدْعُو قَالَ تَقُولِينَ اللَّهُمَّ إِنَّكَ عَفُوٌّ تُحِبُّ الْعَفْوَ فَاعْفُ عَنِّي
Maksudnya: Wahai Rasulullah, apakah pandangan kamu sekiranya aku bertemu dengan lailatul qadar apakah yang patut aku berdoa?
Maka kata Nabi S.A.W: “Ucapkanlah: Ya Allah, sesungguhnya Kau maha Pengampun, dan Kau sukakan pengampunan, maka ampunkanlah aku”.

3. Memberi Makan Kepada Orang Berbuka
Boleh juga bagi orang yang dalam keadaan haid untuk memberikan makanan kepada mereka yang berbuka puasa.
Hal ini antara perkara yang mendatangkan pahala yang besar kepada pelakunya. Ini berdasarkan sebuah hadis yang diriwayatkan oleh Zaid bin Khalid al-Juhani R.A bahawa Rasulullah S.A.W bersabda:
مَنْ فَطَّرَ صَائِمًا كَانَ لَهُ مِثْلُ أَجْرِهِ غَيْرَ أَنَّهُ لاَ يَنْقُصُ مِنْ أَجْرِ الصَّائِمِ شَيْئًا
Maksudnya: Sesiapa yang memberi makan kepada orang yang berpuasa dia akan mendapat pahala yang sama dengan orang yang berpuasa dalam keadaan pahala orang tersebut tidak berkurangan sedikit pun.
Riwayat Al-Tirmizi (807)
Bahkan kata Imam Izzuddin Al Izz bin Abd al-Salam dalam menjelaskan fadhilat memberi makan kepada orang yang berpuasa: ‘’Sesiapa yang memberi makan kepada 36 orang yang berpuasa dalam sepanjang tahun, maka dia akan mendapat pahala berpuasa selama setahun’’. Rujuk Maqasid al-Saum, Izz Abd al-Salam (Hlm. 18).
Ini kerana, setiap kebaikan yang dilakukan oleh seseorang itu akan mendapat 10 ganjaran pahala seperti yang disebutkan dalam firman Allah S.W.T:
مَن جَاءَ بِالْحَسَنَةِ فَلَهُ عَشْرُ أَمْثَالِهَا
Maksudnya: Sesiapa yang melakukan suatu kebaikan maka baginya sepuluh ganjaran pahala.
Surah Al-An’aam (160)
Justeru apabila seseorang itu memberi makan kepada 36 orang yang berpuasa maka dia akan mendapat ganjaran puasa sebanyak 36 kali.
Kemudian pahala tersebut digandakan kepada 10 kali bagi setiap satu maka keseluruhannya dia akan mendapat 360 ganjaran dan ia merupakan jumlah hari dalam setahun mengikut kalendar hijrah.

Kesimpulan
Sebagai penutup, kami menyatakan bahawa meskipun terdapat beberapa ibadah yang tidak boleh dilakukan oleh perempuan yang dalam keadaan haid, ini sama sekali tidak menafikan peluang mereka untuk merebut dan meraih ganjaran yang besar di dalam bulan Ramadhan al-Mubarak.
Bahkan terdapat banyak amalan-amalan yang boleh dilakukan dalam keadaan haid seperti beberapa contoh yang telah kami sebutkan di atas.
Akhir kalam, semoga Allah S.W.T memberikan kefahaman yang tepat kepada kita semua dalam beragama.
Ameen.
*Rujukan: IRSYAD AL-FATWA KHAS RAMADHAN SIRI KE 136 : AMALAN WANITA HAID DI BULAN RAMADHAN


Jangan Bersedih Hati Jika Dalam Haid, Berpeluang ‘Jumpa’ Lailatul Qadar Dengan Amalan Ini

Malam Lailatul Qadar merupakan malam yang dinanti-nantikan oleh seluruh umat Islam dalam bulan Ramadan. Jadi, ramai dalam kalangan kita yang berebut-rebut untuk mengejar pahala ini dengan melakukan ibadah secara berlipat ganda kerana Allah SWT. Namun, bagaimana pula dengan amalan wanita ketika haid? Adakah dilupakan begitu sahaja?
Jangan risau, buat wanita yang sedang dalam haid di 10 malam terakhir Ramadan dan ingin juga mendapat peluang bertemu malam Lailatul Qadar, ini adalah antara amalan yang boleh dilakukan. Jangan risau jika tidak dihitung kerana semua berpeluang!

Baca juga: Perempuan Bayar Zakat Sendiri? Jika Dalam 4 Kategori Ini, Anda Boleh Bayar Ke Atas Diri Sendiri
AMALAN WANITA KETIKA HAID MENJEMPUT MALAM LAILATUL QADAR

1.Wanita yang haid tidaklah dihalang sama sekali untuk mendapat kebaikan dan pahala, bahkan tidak beribadahnya wanita kerana haidnya itu juga suatu ibadah.

Mengapa wanita itu tidak solat? Kerana agama kata jangan, maka ini juga suatu ketaatan kepada arahan agama.
2. Apabila al-Dahhak ditanya tentang perkara ini, beliau menjawab :
نعم ، كل من تقبل الله عمله سيعطيه نصيبه من ليلة القدر
“Ya, setiap orang yang Allah terima amalannya maka Allah akan berikan bahagiannya (ganjaran) dari malam al-Qadr.”
3. Amalan yang boleh dilakukan oleh wanita haid termasuklah :
– Banyak berdoa
– Berzikir
– Bersedekah
– Menuntut ilmu
Ini semua amalan yang menjemput kepada kebaikan yang sangat banyak pada malam al-Qadr.
4- Jangan bersedih hati jika haid, kerana sebenarnya kita sedang dalam ketaatan kepada Allah dan Rasul.

Ada juga yang menambah antara amalan baik untuk 10 malam terakhir bagi perempuan yang uzur haid, ialah wanita tersebut menyediakan sahur untuk orang berpuasa atau sediakan makan berbuka. Wah!
Bahkan, apabila wanita uzur tak boleh baca Al-Quran, mereka boleh dengar bacaan Al-Quran tersebut dan masih dapat pahala. Sekiranya seseorang sedang dalam proses menghafal sebahagian daripada ayat-ayat al-Quran, wanita juga boleh menggunakan masa ini untuk mengulang hafalan tersebut terutamanya bagi pelajar atau pengajar.
Menurut penjelasan dari laman web Mufti Wilayah Perksekutuan, sungguhpun terdapat khilaf, para ulama menyimpulkan bahawa wanita yang sedang dalam keadaan haid atau nifas boleh menyentuh dan membaca al-Quran yang mempunyai terjemahan.
Dengan adanya tulisan dan penerangan yang bukan al-Quran, maka ia tidaklah dianggap sebagai mashaf yang murni semata-mata.
*Jadi, tiada alasan untuk kita meningkatkan amalan dan pahala walaupun berada dalam keadaan tidak suci untuk solat. Semoga dikurniakan rezeki bertemu malam Lailatul Qadar!
Sumber: Twitter @Muzuza


Amalkan 5 Tips Sahur Ini Supaya Anda Kekal Fokus & Bertenaga Sehingga Waktu Berbuka

Bila berpuasa ni, baru tengahari dah mula lemau, lembik dan lesu. Jalan pun dah seret kaki. Nak kata tak sahur, masa sahur tu siap bertambah nasi lagi. Tapi kenapa tak bertenaga sangat ni?
Bila tak bertenaga, fokus pun mulalah lari. Nak buat kerja pun jadi malas dan tertangguh. Haihh..kan tak bagus tu.

Haa, nak admin share tips ringkas ketika sahur yang boleh membantu anda kekal fokus sepanjang berpuasa? Teruskan membaca…

Keenakan buah kurma dari timur tengah…

Mesti anda familiar dengan iklan kurma ni kan? Hahaha, tapi bukan tu yang admin nak cerita. Tahu tak, buah kurma ni elok diambil semasa sahur tau! Kurma ni bukan saja tinggi dengan kalsium dan mineral, tapi juga dapat meningkatkan tenaga. Tak hairanlah kurma ni digelar sebagai superfood!
Cuba anda amalkan jus kurma susu ni. Cuma rendamkan kurma semalaman, campurkan susu dan blend sampai jadi jus. Serius sedap dan akan dapat mengatasi rasa letih untuk kekal fokus sepanjang hari! Minum masa sahur dengan berbuka je tau. Jangan minum masa azan Asar pulak!
Elakkan makanan berminyak

Selalunya, makanan untuk sahur adalah lebihan makanan berbuka puasa yang tak habis semalam. Yelah, kadang-kadang bila dah terlajak bangun lambat tu, makan apa yang ada sajalah.
Tapi seelok-eloknya, anda kena elakkan makanan yang terlalu berminyak tau, sebab ia akan buat korang cepat terasa dahaga. Dahlah cuaca panas sekarang, ada pulak yang terbuka puasa masa azan Zohor. LOL!
Jangan tidur lepas Subuh!

Lepas je sahur terus terjun tiruk atas katil dan sambung membuta. Lepas tu mengadu lemau bila berpuasa. Yelah, makanan tak sempat lagi nak proses jadi tenaga, awak dah tidur Senah oi.. Macam manalah nak ada tenaga sepanjang berpuasa!
Kan bagus kalau lepas Sahur tu anda terus exercise ke, kemas rumah atau pun mengaji. Barulah sempat produce tenaga dan bermanfaat sikit!
Elak makan mi segera ketika sahur

Bangun sahur awal dah elok dah, tapi anda pula makan makanan yang tak berkhasiat seperti mi segera dan makanan proses. Kan tak berkhasiat tu. Lepas tu, mulalah baru tengah hari, dah berguling-guling lapar macam budak 5 tahun.
Sepatutnya, bila dah bangun awal dan ada banyak masa nak sediakan sahur tu, pastikan makanan tu semua berkhasiat dan lengkap dengan nutrisi. Kalau ada lebihan lauk semalam pun tak apa, tapi anda tambahlah sikit sayur-sayuran sihat. Barulah berbaloi bangun awal. Pahala sahur pun dapat, khasiat pun dapat.
Cuba bangun sahur awal!

Masa kecik memang jarang sangat tak bangun sahur. Yelah, mak abah kita mesti akan kejut sampai bangun. Kalau tak nanti, mulalah tak larat nak pergi sekolah lepastu buat alasan nak bukak puasa awal. Haa..bila dah duduk jauh dari mak abah pulak, cukup liat nak bangun sahur.
Apa kata, anda paksa diri untuk bangun sahur awal. Yelah, bila dah bangun awal tu, barulah ada banyak masa nak prepare sahur. Tak adalah sahur minum air je. Barulah tak lesu dan boleh kekal fokus buat kerja bila perut tak berbunyi.
Fahamlah, bila tak biasa bangun awal, badan kita pun macam tak bersedia, lepas tu kita pun macam moody je sebab tidur yang lena diulit mimpi semalam kena kacau! Sebab tulah, anda kena latih diri untuk bangun awal secara konsisten supaya lama-lama, badan dah terbiasa. Tak payah pakai alarm dah!
Sahur lebih lengkap dan bertenaga dengan Berocca!
Tahu tak, selain bersahur, anda juga boleh dapatkan tenaga tambahan dengan Berocca! Bila berpuasa, tak bermakna kita perlu menghadkan segala aktiviti harian kita. Bekerja, mesyuarat, bersukan, semuanya masih boleh diteruskan dengan bantuan Berocca!

Berocca datang dalam dua perisa iaitu oren dan mangga. Yang paling penting, Berocca juga mampu meningkatkan stamina fizikal dan membantu mengurangkan keletihan serta menambah mood anda sepanjang hari!
Jom jadikan Berocca sebagai sahabat sahur anda!